137
Kaporona Inca i Bhiwina Umala Babel
137:1-9
1 I bhiwina umala Babel,
iwe sumakomo ingkami tauncura tee tatangi
ande taudhani Sion, mbooresana miana Israel.
2 I manga puuna gandarusa i tampa sumai,
ingkami tapaloe kecapimami
3 roonamo iwe sumai manga miana Babel mangataangi
tee atumpu ingkami talaguakea,
mia mopisakina ingkami manga tumpu talaguakea manga lagu kaunde-unde, pogauna,
"Laguakamo to ingkami sala saangu lagu minaaka i Sion."
4 Tuaapa amembali ingkami talaguaka lagu to KAWASANA OPU
i lipu dhaga?
5 E Yerusalem, ande kumalinguakako,
taroakamo limaku indamo amembali amagasiaaka kecapi!
6 Taroakamo dhelaku indamo amembali alagu
ande kumalinguakako,
tee ande inda kupamembali Yerusalem
tampa ikaunde-undeakaku mpuu.
7 E KAWASANA OPU, udhania o miana Edom,
i wakutuuna Yerusalem atopahancuru, manga incia apogau,
"Patobhatamea! Patobhatamea sakawana i tana!"
8 E raʼeatina Babel, ingkomiu bheutopabinasa!
Amasanaamo mia mobalasina ingkomiu
roonamo pewaumu momadhaki i ingkami.
9 Amasanaamo mia morakona manga anaana maidhiidhimiu
tee arambitakea i bhatu!*
* 137:9 Amasanaamo mia morakona manga anaana maidhiidhimiu: Rua giu molaengana imatau. Bhaa-bhaana, manga lipu modhaangiana i saripina lipu Israel padhamo apewau giu mopokana to miana Israel. Sapadhana sumai, Kawasana Opu afirimani ande o Babel bheanamisi giu mopokana to amembali kabalasina pewauna manga incia.