41
Doʼa Emaniana Auntoaka Panyaki
41:1-14
1 To kapalana molaguna. Zaburuna Daud.
2 Amasanaamo mia mofaduliakana mia misikini!
KAWASANA OPU bheapasalaamatia i wakutuuna anarakaa.
3 KAWASANA OPU bheajagania tee adhambaakea.
Sabutuna manga mia bheasarongiakea amasanaamo i lipuna mbooresana,
tee inda upasaraakaakea i manga musuna.
4 KAWASANA OPU bheatulungia i wakutuuna amapii,
tee apauntoa minaaka i kapiina.
5 Iaku kupogau, "E KAWASANA OPU, maasiakaaku,
pauntoa o panyakiku roonamo kukodosamo tee Ingkoo."
6 Manga musuku apogauakaaku madhaki,
manga incia apogau, "Naepia incia bheamate mamudhaakana manga mia amalinguakea?"
7 Manga mia mosoloaku inda amakate o ngangarandana;
manga incia apara-para afaduli tee agau-gau.
Manga incia apeelo lele madhaki minaaka i iaku,
kasiimpo alingka apetulatulaakea i dhala.
8 Bhari-bharia mobanciaku apokamuntuiakaaku,
manga incia ahaejatiakaaku tee kadhaki.
9 Pogauna manga incia, "Kapiina ahanda mpuu,
indamo bheamembali atopaunto."
10 +Sampe moomini o sabhangkaku momakasuna iparacaeaku,
mokandena rotiku, ambulimo abhaliaku.
11 Maka Ingkoo, e KAWASANA OPU, susuakaaku o kaasimu, tee pauntoaku minaaka i kapiiku,
mamudhaakana amembali kubalasi kadhakina manga musuku.
12 Tee mboo sumai iaku kumataua ande Ingkoo umaasiakaaku
roonamo o musuku inda amembali asambo-samboakaaku.
13 Ingkoo utulungiaku roonamo kakatena totona incaku,
tee udhikaaku i saripimu saʼumurua.
14 +Atopujimo KAWASANA OPU, Aulataʼala isombana miana Israel,
sii-sii tee saʼumurua!
Aamin!
+ 41:10 Mat. 26:23; Mrk. 14:20; Luk. 22:21; Yah. 13:18. + 41:14 Zab. 106:48.