135
Tangkanamo Kawasana Opu Molaengana Ipuji
135:1-21
1 Pujimo KAWASANA OPU!*
Pujimo sarona KAWASANA OPU!
Pujimea, e manga bhatuana KAWASANA OPU,
2 e manga mia molaianina i Bhanuana KAWASANA OPU
i tanalapa i aroana Bhanuana Aulataʼalata.
3 Pujimo KAWASANA OPU roonamo Incia amalape,
laguakamea manga lagu kapujia to sarona,
roonamo sarona amakesa.
4 KAWASANA OPU padhamo apili Yakub to karona,
tee o miana Israel apamembalia pewauana imaasiakana.
5 Satotuuna kumataua ande o KAWASANA OPU amaoge mpuu,
tee o Aulataʼalata alabhi o kaogena minaaka i bhari-bharia dewa.
6 KAWASANA OPU apewau opea ipeeluna,
malape i sorogaa atawa i alamu,
malape i tawo atawa i andala.
7 Incia aumbaaka gawu minaaka i tapana alamu,
Incia apatiumba bhibhito apoose tee wao,
tee apalimba ngalu minaaka i tampana atodhika.
8 +Incia mopekamatena manga anaana tumpe i Mesir,
malape maanusia atawa o binata.
9 Incia mopadhaangiana manga tanda tee manga muuzizati
i tanga-tangana miana Mesir,
aewangi Firaun tee bhari-bharia pagawena.
10 Incia mopekatalona manga lipu
tee apekamate manga raja momakaa--
11 siitumo Sihon rajana Amori, tee Og rajana Basan,
tee bhari-bharia raja i Kanaan.
12 Kasiimpo adhawuaka manga lipuna Kanaan to apamembalia pusaka,
siitumo o pusaka to miana Israel o uumatina sumai.
13 E KAWASANA OPU, saromu abakaa,
e KAWASANA OPU, bhari-bharia siwulu bheaudania saʼumurua opea ipewaumu.
14 KAWASANA OPU bheaewaaka parakarana uumatina,
tee amaasiaka manga bhatuana.
15 +Barahalana manga lipu inda mosombako atokarajaa minaaka i bulawa tee pera,
ikarajaana limana maanusia.
16 Manga barahala sumai akomuncu, maka inda amembali apogau;
akomata, maka inda apokamata;
17 akotalinga, maka inda aporango.
Manga incia inda dhaangia o poinuncana.
18 Bhari-bharia mia mokarajaana barahala tee bhari-bharia moparacaeaia
bheamembali mboomo barahala sumai tee inda bheamembali apewau opeopea uka.
19 E siwuluna Israel, pekaogemo sarona KAWASANA OPU!
E manga imamu, siwuluna Harun, pekaogemo sarona KAWASANA OPU!
20 E siwuluna Lewi, pekaogemo sarona KAWASANA OPU!
E manga mia momaekana i KAWASANA OPU, pekaogemo sarona KAWASANA OPU!
21 Pekaogemo sarona KAWASANA OPU minaaka i Sion;
Incia momboorena i Yerusalem.†
Pujimo KAWASANA OPU!
* 135:1 Pujimo KAWASANA OPU!I nuncana pogau Ibrani, oni incia sii Haleluya. Mboo sumai uka i kapadhaana zaburu incia sii. + 135:8 Limb. 12:28-30. + 135:15 Zab. 115:4-8; Wah. 9:20. † 135:21 Incia momboorena i Yerusalem: Moomini o Aulataʼala adhaangia i saangua alamu sii, maka Incia padhamo apatotapuaka Kota Yerusalem minaaka i zamanina Israel apamembalia to Bhanua Momangkilo to apogauaka umbaana tee ajagani sarona.