111
Kalapena Kawasana Opu
111:1-10
1 Pujimea o KAWASANA OPU!
Iaku bhekusukuru i KAWASANA OPU tee mpuu-mpuuna incaku
i tampa poromusakaana mia momakatena incana
tee i tampana poromusakaana uumati.
2 Tapanamo inda amentela ipewauna KAWASANA OPU,
alaenga mpuu afikiria bhari-bharia mia mopeelua,
3 pewauna amulia tee atopuji,
kabanarana sadhaadhaa to saʼumurua.
4 Incia apatokamata manga pewauna inda momentelana
mamudhaakana sadhaadhaa taudhania;
KAWASANA OPU sumai amalape incana tee amaasiaka uumatina.
5 KAWASANA OPU adhawu razakii i mia momaekaia,
Incia sadhaadhaa audhani janjina.
6 KAWASANA OPU padhamo asusuaka kuasana i uumatina,
tee manga incia adhawuakea tana tinaurakana manga lipu.
7 KAWASANA OPU apewau adili tee amembali atoparacaea i nuncana bhari-bharia ipewauna,
tee bhari-bharia parintana atoparacaea.
8 Bhari-bharia sadhaadhaa amatangka to saʼumurua,
tee apewaua i nuncana kaʼadili tee kabanara.
9 KAWASANA OPU padhamo apabebasi uumatina,
tee apatotapuaka pojanjiana to saʼumurua.
Sarona amangkilo tee amaoge!
10 Mia momaekana i KAWASANA OPU satotuuna o auwalina mia amembali aʼaarifu;
bhari-bharia mia mopewaua apotibhaaka fahamu momalape.
Kapujia to KAWASANA OPU asadhaadhaa saʼumurua!