3
Doʼa Saeona to Tapoaro tee Musu
3:1-9
1 Zaburuna Daud, wakutuu incia apalaiaka karona minaaka i anana mokosarona Absalom.*
2 E KAWASANA OPU, abhari mpuu o bhaliku!
Abhari mpuu moewangiaku!
3 Abhari o mia mopogauakaaku,
"Aulataʼala amendeu atulungia."
Sela
†
4 Maka Ingkoo, e KAWASANA OPU, satotuuna o katangkesiku mojaganiaku,
Ingkoomo mopamembaliaku kutohoromati tee mopadhadhina incaku pendua.
5 Iaku kugora kuemani tulungi i KAWASANA OPU,
tee Incia alawaniaku minaaka i gununa momangkilo.‡
Sela
6 Iaku kupotidhole kukole, kasiimpo alipa o mataku,
tee kubhangu roonamo KAWASANA OPU motukoaku.
7 Iaku inda kumaeka tee rewu-rewuna musu
bhemolibuaku minaaka i bhari-bharia rope.
8 Bhangumo, KAWASANA OPU, tulungiaku e Aulataʼalaku!
Umbe, Ingkoo ubhebhe naunauna bhari-bharia musuku,
tee upekakatu ngincina manga mia madhaki.
9 Kasalaamati aumba minaaka i KAWASANA OPU.
Barakatimu to uumatimu!
Sela
* 3:1 Absalom: Absalom sumai anana Raja Daud, bhemopekandawuna Daud minaaka i kauncuramakana, roonamo incia gauna bheamembali raja to abholosi Daud. Kamata 2Sa. 15:13--17:22. † 3:3 Sela: Aipomo tandana to aunto wakutuuna lagu sumai atolaguaka, atawa o tanda to ahanda apekaogea o suarana, atawa onina gambusuna. Amembali uka to tanda to morangoa mamudhaakana asuju. ‡ 3:5 gununa momangkilo: Gunu Sion i Kota Yerusalem, tampana ibaadatina miana Yahudi, siitumo Baitulla. Siitumo, miana Yahudi kananeana asarongiakea Gunu Sion "gununa momangkilo."