139
Doʼa i Aroana Kawasana Opu Momatauna Sagala Giu
139:1-24
1 To kapalana molaguna. Zaburuna Daud.
E KAWASANA OPU, Ingkoo utilikiaku tee umatauaku.
2 Ingkoo umataua bhari-bharia ipewauku,
tee Ingkoo umatau opea ifikiriku minaaka i karidhoana.
3 Ingkoo utilikiaku wakutuuna kulingka tee kupotidhole,
tee umataua bhari-bharia lingkaaku.
4 Moomini indapo kupogau,
satotuuna Ingkoo umataumea bhari-bharia bheipogauakaku, e KAWASANA OPU.
5 Ingkoo ujaganiaku minaaka i bhari-bharia singku,
tee ujaganiaku tee kuasamu.
6 Tee katau incia sumai inda amentela mpuu to karoku,
tee inda akawa i fikiriku sababuna amalanga mpuu.
7 Iapai bhekulingka mamudhaakana kumaridho minaaka i rohimu?
Iapai bhekupalai mamudhaakana kumaridho minaaka i karomu?
8 Ande kupene i laiana, Ingkoo dhaangia iwe sumai.
Ande kukole i duniana mia mate, iwe sumai uka Ingkoo udhaangia.
9 Ande kupene i laiana kupolaka tee panina matana eo wakutuuna abhete,
tee kumboore i tampana matanaeo atondu,
10 iwe sumai Ingkoo upobhawa tee iaku,
tee o lima kaanamu bhemopekatangkaaku.
11 Ande kupogau, "Satotuuna o kalalanda bheasalibumbungiaku,
tee o kainawa i saripiku bheamembali kalalanda,"
12 sumaimo o kalalanda uabhia mencuana giu momalalanda to Ingkoo,
tee o malo mboomo kainawana pontanga eo,
roonamo kalalanda uabhia mboomo kainawa to karomu.
13 Roonamo Ingkoo mopadhaangiana bhari-bharia parewana badaku;
Ingkoo mopebhanguiaku i nuncana kadhumana inaku.
14 Iaku kusukuru i Ingkoo roonamo upadhaangiaaku tee cara inda momentela.
Bhari-bharia ipewaumu inda amentela,
tee atotuu-totuu kumataua o giu incia sumai.
15 Manga bukuku ukamatea,
wakutuuna upadhaangiaaku i tampa rahasia,
tee upebhanguiaku i wetana alamu moporitambena mpuu.
16 Ingkoo ukamataaku wakutuu dhaangiapo kumembali satongka raa,
tee i nuncana kitabimu bhari-bharia giu incia sumai padhamo atoburi
to eo-eona mopadhana ipatantuakamu to iaku
wakutuuna indapo aumba saangu eo minaaka i manga incia.
17 Amarasai mpuu o fikirimu, e Aulataʼala, soo mpuu amarasai kumaʼanaia!
Abhari mpuu o fikirimu!
18 Ande amembali kugagaria,
kabharina alabhi minaaka i kabharina bhone,
tee wakutuuna kuunto kugagaria,
iaku dhaangiapo uka kupobhawa tee Ingkoo.
19 E Aulataʼala, maasangia Ingkoo upabinasa manga mia madhaki,
tee upekaridhoakaaku manga pande pekamatena mia!
20 Manga incia apogauakako madhaki,
tee asia-sia asomboaka karona to aewangiko.
21 E KAWASANA OPU, kubancia o mia mobanciko,
kumarikaia o mia moewangiko!
22 Manga incia kubancia! Kubancia mpuu
tee kuabhia mboomo musu!
23 E Aulataʼala, parakisaakumo tee umataumo ngangarandaku;
ujiakumo tee umataumea o fikiriku.
24 Kamatamea ara dhaangia o kadhaki* i nuncana karoku,
tee ususuakaakumo dhala mobakaa.
* 139:24 kadhaki: Atawa uka "giu mopekapiina."