141
Doʼa i Wakutuuna Kapancoba
141:1-10
1 Zaburuna Daud.
E KAWASANA OPU, iaku kugora i Ingkoo, umbamo pekadhei!
Rangomea o doʼaku wakutuuna kugora i Ingkoo.
2 +Maasangia o doʼaku amembali pasombaa mboomo dhupa i aroamu,
tee limaku motoangkana mboomo pasombaa i wakutuuna konowia.
3 E KAWASANA OPU, jagania muncuku,
tee kamatea bhiwiku.
4 Bholi utaroakea incaku aose giu momadhaki
to kupewau manga giu mokodosa
tee manga mia mopewauna kadhaki;
bholi utaroakaaku kukande kinandena kariaana manga incia.*
5 Taroakamo mia mobanara atapaaku to audhaniaku;
taroakamo mia motaʼatiko ahukumuaku ande kupewau kasalaha,
ancosala o bhaaku amendeu atarima mina minaaka i mia mobanara.
Maka iaku sadhaadhaa kudoʼa kuewangi pewauna momadhaki manga mia madhaki sumai.
6 Wakutuuna haakimuna manga incia atudhaakea minaaka i pimpina gunu bhatu,
sumaimo manga incia bheamataua ande manga pogauku abanara.
7 Mboomo bhatu apaporua wetaia tee apahancurua i tana,
mboomo sumai uka bukuna manga incia bheamantale i ngangana koburu.
8 Maka, mataku atonto i Ingkoo, e KAWASANA OPU, Aulataʼala isombaku;
Ingkoomo peulusaku, bholi utaroakaaku kubinasa!
9 Maasangia ujaganiaku minaaka i katapu itaana manga incia,
tee minaaka i katapuna manga mia mopewauna kadhaki.
10 Taroakamo manga mia madhaki sumai apesua i nuncana katapu itaana karona,
sainamo karoku samia kulaloia tee inda akangkanaiaku.
+ 141:2 Wah. 5:8. * 141:4 kukande kinandena kariaana manga incia: Aipomo ipogauakana iwe sii o kinande ipasombaaka i barahala i kariaana agama.