72
Doʼa Iharapuaka to Raja
72:1-20
1 Zaburuna Sulaiman.*
E Kawasana Opu, dhawuakea o kaʼadilimu to raja,
tee udhawuakea o kabanaramu to anana raja.
2 Maasangia incia aʼadili uumatimu tee kabanara,
tee aʼadili apewau mia motopisaki.
3 Maasangia manga gunu aumbaaka kasanaa to raʼeati,
tee manga kabumbu ahasiliaka kabanara.
4 Maasangia incia bheaewaaka parakarana
manga mia motopisaki i tanga-tangana raʼeati,
apasalaamati manga mia misikini
tee apahancuru manga pande pisaki.
5 Maasangia manga incia bheamaeka i Ingkoo
kangengena dhaangia tee matanaeo
tee kangengena dhaangia tee bula,
saʼumurua.
6 Maasangia raja incia sumai mboomo uwena wao mosapona
i bhawona rumpu mopadhana motoweli,
tee mboomo wao maranca mobubusina dunia.
7 Maasangia o kabanara sadhaadhaa aniʼimatia raʼeati kangengena raja dhaangiapo adhadhi,
tee o kasanaa ataralabhi-labhi sakawana bula indamo dhaangia.
8 Incia bheakokuasa minaaka i tawo sakawana i tawo,
minaaka i Umala Efrat sakawana i tapana dunia.
9 Manga mia momboorena i tana matuu
bheatungku i aroana,
tee manga musuna adhelapi ngawuna tana.
10 Maasangia manga raja minaaka i Tarsis tee manga raja minaaka i pulo-pulo mosagaanana
bheabhawaakea hadia.
Maasangia manga raja minaaka i Syeba tee Seba
abhawa pasombaa to incia.
11 Maasangia bhari-bharia raja bheasuju i aroana,
tee bhari-bharia lipu apabhatua karona i incia.
12 Roonamo incia bhearambasaka mia misikini mogorana i incia,
tee atolosi mia motopisaki tee mia inda mototulungi.
13 Incia bheamaasiaka mia misikini tee mia monarakaa,
tee apasalaamati inyawana mia inda mokokadhaangia.
14 Tee bheatolosi dhadhina manga incia minaaka i mia masega tee mopisakina manga incia,
sababuna o dhadhina manga incia akoharagaa mpuu i matana.
15 Maasangia amarambe o umuruna!
Maasangia o bulawa minaaka i Syeba atopasombaaka to incia.
Maasangia incia sadia atodoʼaaka,
tee saeoa o mia aemaniakea barakati.
16 Maasangia o gandum ataralabhi-labhi i saangua lipu,
akawea i lolona gunu.
Maasangia o hasilina tanana asuburu mboomo i Libanon,
tee o raʼeatina kotana ajulu o kabharina mboomo rumpu i tana lapa.
17 Maasangia o sarona raja atoudhani saʼumurua,
maasangia sahandana abhari o mia momatauna sarona, kangengena dhaangiapo tee matanaeo.
Maasangia bhari-bharia lipu bheapotibhaaka barakati roonamo incia,
tee bhari-bharia lipu asarongiakea amasanaa.
18 Atopujimo KAWASANA OPU, siitumo Aulataʼala isombana miana Israel,
mopewauna manga giu inda momentela samia-miana!
19 Atopujimo sarona momuliana saʼumurua!
Maasangia saangua alamu abukeaka tee kamuliangina.
Aamin, aamin!
20 Mboo siimo kapadhaana doʼana Daud bin Isai.
* 72:1 Sulaiman o anana Raja Daud momembalina rajana Israel sapadhana Daud.