94
Kawasana Opu, Pambela Kaʼadili
94:1-23
1 E Aulataʼala, Ingkoomo KAWASANA OPU mobalasina kadhaki.
Potokamatamea ande Ingkoo mobalasina kadhaki, e Aulataʼala!
2 Maasangia ahukumua, e haakimuna dunia;
hukumua manga mia mosombo apokana tee pewauna!
3 Sakawana naepia manga mia madhaki, e KAWASANA OPU,
sakawana naepia, manga mia madhaki akaunde-unde?
4 Manga incia ataburaka pogau mosombo minaaka i ngangana,
tee bhari-bharia mia mopewauna kadhaki sumai apekalanga karona.
5 Manga incia apisaki uumatimu, e KAWASANA OPU,
tee apahancuru tinaurakamu.
6 Manga incia apekamate iaiaro tee mia dhaga,
tee apekamate ana maelu.
7 Pogauna manga incia, "KAWASANA OPU inda akamatea,
Aulataʼalana Yakub isombana miana Israel inda atontoa."
8 Perangoimea, e manga mia mokabhongo-bhongo i tanga-tangana lipu sii!
E manga mia mokabhongo-bhongo, naepia buaka ingkomiu bheumembali uʼaarifu?
9 Incia modhikaakea talinga,
inda mungki Incia inda aporango!
Incia mopamodelena mata,
inda mungki Incia inda apokamata!
10 Incia mosasina manga lipu tee moadharina maanusia,
dhaanamo Incia bheahukumua uka!
11 KAWASANA OPU amataua haejatina maanusia,
ande bhari-bharia sumai inda tee maʼanana.
12 Masanaamo mia iadharimu, e KAWASANA OPU,
tee udhawua kaadhari minaaka i hukumumu;
13 +upasanaa incana i wakutuuna kasukara,
sakawana mia madhaki apesua i nuncana bhalona katapu.
14 +Roonamo KAWASANA OPU inda bheabhanaka uumatina,
tee Incia inda bheabholi miana lipuna momembalina tinaurakana;
15 sababuna kaʼadili bheambuli pendua to manga mia mobanara,
tee bhari-bharia mia momakatena incana bheaose.
16 Incema buaka moewaakaaku i manga mia madhaki?
Incema buaka bhemopoaroakaaku to aewangi manga mia mopewauna kadhaki?
17 Ande mencuana KAWASANA OPU motulungiaku,
saidhepo kumate i tampa momalino.
18 Wakutuuna kufikiri, "Aeku asindoli,"
sumaimo kaasina KAWASANA OPU molagina motukoaku.
19 Wakutuuna abhari fikiriku i nuncana baatiniku,
Ingkoo utautauaku, sumaimo kukaunde-unde.
20 Inda mungki Ingkoo uposaangu tee manga kaogesa momadhaki,
mopewauna kasalaha alaloi katotapuna inda moʼadilina.
21 Manga incia apomufakati aewangi dhadhina mia mobanara,
tee ahukumu mate manga mia inda mosala.
22 Maka KAWASANA OPU mboomo kota bente moewaakaaku,
tee Aulataʼala amembali gunu bhatu tampana peulusaku.
23 Incia bheahukumu manga mia madhaki apokana tee pewauna,
tee bheapabinasea roonamo dosana.
KAWASANA OPU, Aulataʼalata bheapabinasa manga incia.
+ 94:13 Limb. 14:21. + 94:14 Ayb. 40:20; Zab. 104:26; Yes. 27:1.