BOKU I TALU ANGUNA:
73
ZABURU 73--89
Giu Imeriaka tee Giu Iharapu
73:1-28
1 Zaburuna Asaf.*
Satotuuna o Aulataʼala sumai amalape tee miana Israel,
tee mia morelana totona incana.
2 Maka iaku saidhepo kusindoli,
tee saidhepo kumanduli,
3 roonamo kugigibulu kukamata mia mosombo
wakutuuna kukamata kasanaana tee karangkaeana mia madhaki.
4 Manga incia inda anamisi kapii,
badana manga incia amalompo tee amakaa.
5 Manga incia inda anamisi kanarakaa mboomo mia mosagaanana,
tee manga incia inda akangkanaia balaa mboomo maanusia mosagaanana.
6 Siitumo o sababuna manga incia aporanteaka tee pewau mosombo,
tee kasegana asalibumbuaka karona mboomo juba.
7 Matana manga incia aʼuntu roonamo kaogena bukuna,
ngangarandana manga incia abukeaka tee manga haejati madhaki.
8 Manga incia tee kadhakina aele-ele tee apeonii mia mosagaanana,
tee kalangana incana manga incia apekapahanda tee apekapisaki.
9 Ngangana manga incia ahina sorogaa,
tee dhelana atipua saangua dunia to abhoasaka manga pogau inda mokoguna.
10 Sumaimo manga mia ambuli aose manga incia,
tee inda apotibhaaka saangu kasalaha uka minaaka i manga incia.
11 Tee manga mia madhaki apogau, "Tuaapa o Aulataʼala bheamataua opea ipewaumami?
Buaka Incia Momalangana dhaangia tee imatauna?"
12 Kamatamea, mboo siimo manga mia madhaki:
manga incia atanangi torosu tee o harataana ahandamo abhari.
13 Satotuuna asia-siamo kujagani ngangarandaku mamudhaakana amangkilo,
tee kubhanui limaku to tandana inda kusala.
14 Roonamo saeoa akangkanaiaku balaa,
tee saraneeo-saraneeo kutohukumu.
15 Ande kupogau, "Iaku gauku kupogau mboo sumai,"
sumaimo iaku kuhianati siwuluna uumatimu.
16 Maka i wakutuuna kuʼusaha to kumaʼanaia,
hali incia sumai amarasai mpuu to iaku;
17 siimpo kumataua o kapadhaana dhadhina manga incia
wakutuuna kupesua i nuncana bhanuana Aulataʼala.
18 Satotuuna, i tampa momararo udhika manga incia,
tee upekandawua manga sakawana abinasa.
19 Manga incia abinasa sakijamata,
apaampea sakawana amofu minaaka i kamingkiri.
20 Manga mia madhaki bheaila mboomo pongipi i wakutuuna o mia atobhangu i koleana.
E Kawasana Opu, kaudhania to manga incia uhapusua wakutuuna ubhangu.
21 Wakutuuna ngangarandaku amaporo mpuu,
tee o baatiniku mboomo isusu-susu,
22 iaku kukabhongo-bhongo tee inda tee imaʼanaiku,
i aroamu iaku mboomo binata inda mokoʼakala.
23 Moomini mboo sumai, iaku sadia i saripimu.
Ingkoo ukeni lima kaanaku.
24 Ingkoo utondaaku tee naasehatimu,
tee utarimaaku tee kahoromati naile itu.
25 Incema motulungiaku i sorogaa ande mencuana Ingkoo?
I dunia sii inda dhaangia ipeeluku, ande mencuana Ingkoo.
26 Inyawa tee badaku amembali amofu tee abinasa,
maka o Aulataʼala kakaana incaku
tee o tinaurakaku saʼumurua.
27 Satotuuna o mia momaridhona minaaka i Ingkoo bheabinasa.
Ingkoo bheupabinasa manga mia mohianatiko.
28 Maka to iaku, tapanamo kalape ande kupomakasu tee Aulataʼala,
KAWASANA OPU Aulataʼala bhekupamembalia o tampana peulusaku
mamudhaakana kumembali kupetulatulaakea bhari-bharia ipewaumu!
* 73:1 Asaf: Incia apatugasiakea Nabii Daud to akapalai molaguna i nuncana Bhanuana Aulataʼala.