11
Rua Mia Sakusiina Aulataʼala
11:1-14
1 +Sapadhana sumai iaku adhawuakaaku uka kau kaʼukuru mboomo katuko, pogauna, "Lingkamo, uʼukurumea o Baitullana Aulataʼala tee tampana tunuana kurubani, tee ugagarimea o kabharina manga mia moʼibaadatina iwe sumai. 2 +Maka bholi uʼukuru tana lapa i aroana bhambana Baitulla sumai, roonamo tana incia sumai padhamo atodhawuaka to manga lipu inda motolentuna miana Yahudi, tee manga incia bhealandalandaki Yerusalem, Kota Momangkilo sumai kangengena pata pulu rua mbula. 3 Iaku bhekulamboko rua mia sakusiiku mopakena bhaju minaaka i kae kadhu to tandana kasukara, tee manga incia bheapakawaaka kasameana Aulataʼala kangengena 1.260 eo."
4 +Rua miaia sakusii sumai satotuuna rua pale puuna zaitun tee rua angu aena padamara mokabhale-bhalena i aroana Kawasana Opu mokopewauaakana alamu. 5 Ande dhaangia o mia bhemopanarakaana manga incia, sumaimo o waa bhealimba minaaka i ngangana tee bheapabinasa manga musuna. Tee cara mboo sumai, mia moʼusahana to apanarakaa manga incia tabeana bheamate. 6 +Rua miaia sakusii sumai tee kuasana to atutubhiaka laiana mamudhaakana inda akowao wakutuuna apakawaaka kasameana Aulataʼala. Manga incia uka akokuasa to abhalii uwe amembali raa, tee manga incia uka tee kuasana naepiapo uka aose peeluana to apakangkanaiakea pegiu-giuna balaa to dunia.
7 +Ande manga incia padhamo apakawaaka kasakusiina, sumaimo Binata Masega molimbana minaaka i Bhalona Alamuna Mia Mate sumai bheabhali tee apekatalo tee apekamate manga incia. 8 +Maeatina rua miaia sakusii sumai ataroakea akambara-mbara i dhala oge i kota ogena, tampana Opuna Momalangana manga incia atoloe i kau salib. Kadhakina kota incia sumai mboomo Sodom, tee o dosana raʼeatina kota incia sumai mboomo raʼeatina Mesir. 9 Manga mia minaaka i bhari-bharia pogau, kaomu, suku, tee lipu bheakamata maeatina manga incia kangengena talu eo satanga tee inda aundaakea manga maeati sumai akoburua. 10 Manga mia momboorena i bhawona dunia bheamasanaa tee akaunde-unde roonamo matena rua miaia nabii sumai. Manga incia bheakokariaa tee apolambolambokoaka hadia roonamo rua miaia nabii sumai padhamo aumbaaka kanarakaa to manga mia momboorena i bhawona dunia.
11 +Maka salapana talu eo satanga, apesuamo o rohi idhadhiaka minaaka i Aulataʼala i nuncana rua miaia nabii sumai, kasiimpo manga nabii sumai abhangumo, sabutuna bhari-bharia mia mokamatea amaeka mpuu. 12 +Kasiimpo rua miaia nabii sumai arangomo suara momaoge minaaka i sorogaa mopogauna tee manga incia, "Penemo iwe sii!" Sabutuna manga incia apenemo i sorogaa tee asalibumbungia taʼina ngalu, tee asakusiiakea manga musuna.
13 +I wakutuu incia sumai uka adhaangiamo o lendu momakaa mpuu. Sapulu parasee* minaaka i kota incia sumai ahancuru, tee pitu rewu mia amate roonamo lendu sumai. Manga mia mosagaanana amaeka mpuu, kasiimpo manga incia amuliangi kaogesana Aulataʼala i sorogaa.
14 Balaa i rua anguna alapamo. Maka ukamatea! Balaa i talu anguna amakasumo akawa.
Torompe i Pitu Anguna
Lagu Kapujiana Manga Mancuana
11:15-19
15 +Malaaʼekati i pitu miana atowii sangkakalana, kasiimpo atorangomo i sorogaa manga suara maoge mopogauna,
"Pamarintana dunia amembali pamarintana Kawasana Oputa tee pamarintana Al Masi,
tee Incia bheaparinta saʼumurua."
16 Kasiimpo rua pulu pata miaia manga mancuana mouncurana i kauncuramakana i aroana Aulataʼala sumai asujumo asomba Aulataʼala 17 tee apogau,
"Ingkami tasukuru i Ingkoo, e Aulataʼala, e Kawasana Opu Mokokuasana Mpuu,
Kawasana Opu modhaangiana sii-sii tee modhaangiana i zamani i piamo itu.
Roonamo Ingkoo padhamo ususuakea o kuasamu momaoge,
tee upepuumo uparinta mboomo raja.
18 +Manga lipu inda motolentuna miana Yahudi aʼamaramo,
tee akawamo wakutuuna to upalimba pamurumu.
Akawamo henggana to uhaakimu manga mia mate,
tee akawamo wakutuuna to udhawu ponambo i manga bhatuamu, siitumo manga nabii,
tee uka manga mia mosaalihi tee manga mia momaekana tee saromu,
malape kaogesa atawa o mia maidhiidhi.
Siimo wakutuuna to upabinasa manga mia mopahancuruna alamu."
19 +Sapadhana sumai o Baitullana Aulataʼala i sorogaa atobungkalemo tee i nunca atokamatamo sorongana pojanjiana. Kasiimpo bhibhito apokilatimo, nduuna guntu apogunturi, dunia akolendumo tee o waona esi momakaa mpuu.
+ 11:1 Yeh. 40:3; Zak. 2:1-2. + 11:2 Luk. 21:24. + 11:4 Zak. 4:3; 4:11-14. + 11:6 Limb. 7:17-19; 1Sa. 4:8; 1Ra. 17:1. + 11:7 Dan. 7:7; 7:21; Wah. 13:5-7; 17:8. + 11:8 Yes. 1:9-10. + 11:11 Yeh. 37:10. + 11:12 2Ra. 2:11. + 11:13 Wah. 6:12; 16:18. * 11:13 Sapulu parasee: Motoburina i nuncana kitabi satotuuna 'sapersepulu,' maʼanana, saangu bhanua minaaka i sapulu angu bhanua i kota incia sumai ahancuru. + 11:15 Limb. 15:18; Dan. 2:44; 7:14; 7:27. + 11:18 Zab. 2:5; 110:5; 115:13. + 11:19 Wah. 8:5; 16:18; 16:21.