104
Kaogesana Kawasana Opu i nuncana Bhari-bharia Ipadhaangiana
104:1-35
1 Pujimo KAWASANA OPU, e ngangarandaku!
E KAWASANA OPU, e Aulataʼalaku! Ingkoomo momaogena!
Ingkoo uposalibumbuaka kaogesa tee kamuliangi,
2 tee upakana kainawa mboomo juba.
Ingkoo ubhakesaka laiana mboomo saangu kema,
3 tee upakaro ariina bhanuamu i uwe i bhawona kubana laiana.
Manga taʼina ngalu upamembalia karetamu,
tee Ingkoo usawi i bhawona ngalu.
4 Ngalu upamembalia potumpuamu,
tee o bherese amembali bhatuamu.
5 Ingkoo udhika alamu i bhawona fondasina tee upekatangkea,
sabutuna inda bheakohudha saʼumurua.
6 Ingkoo apake andalaoge mboomo juba to usalibumbu alamu,
o uwena mawa apene atutubhi manga gunu.
7 Roonamo pamurumu o uwe sumai asiwulu makaa tee apalai,
tee roonamo arango ruuna guntumu o uwe sumai apalai pekadhei.
8 Uwe sumai akompa i manga gunu tee asapo i nuncana manga mbolonga,
i tampa mopadhana itantuakamu to uwe sumai.
9 Ingkoo padhamo utantuakea o tidha inda momembalina ilaloina
mamudhaakana o uwe sumai inda apendua uka asalibumbu alamu.
10 Ingkoo upewau matana uwe alua i manga mbolonga,
kasiimpo asiwulu i tanga-tangana manga gunu,
11 tee apasumpu bhari-bharia binata maila;
apaila katuuna bhorokona manga keledai maila.
12 I bhiwina uwe sumai manga manu-manu i antara amboore,
kasiimpo manga incia apekawowo i tanga-tangana manga puuna kau.
13 Minaaka i paana bhanuamu upasapoakea wao to manga gunu;
alamu abukeaka hali momalape mopadhana ipadhaangiamu.
14 Ingkoo mopatuwuna rumpu to binata kadhambaaka,
tee upatuwu penembula to maanusia
mamudhaakana o alamu amembali akohasiliaka giuna ikande,
15 siitumo o angguru ipeeluna maanusia,
mina zaitun mopewauna rou akocahea,
tee o roti mopekatangkana dhadhina maanusia.
16 Manga puuna kauna KAWASANA OPU apotibhaaka wao motaralabhi-labhi,
siitumo manga puuna aras i Libanon ipombulana karona.
17 Iwe sumaimo manga manu-manu akarajaa poteona,
manu-manu ranggung* akarajaa bhanuana i puuna sanobar.
18 Manga gunu momalanga amembali tampa mbooresana bhembe maila,
tee manga kabumbu mokobhatu amembali tampana peulusana paapaando.†
19 Ingkoo upadhaangia bula to amembali tanda to motantuakana wakutuuna bula mobhaau,
tee o matanaeo amataua naepia o wakutuuna bheatondu.
20 Ingkoo mopadhaangiana kalalanda, kasiimpo amembali amalo,
i wakutuumo incia sumai sagala binata i koo aposawele.
21 Manga singa mangura akomburu apeelo kinandena,
aemani kinande minaaka i Aulataʼala.
22 Matanaeo uka abhete,
kasiimpo manga binata sumai ambuli apotidhole i nuncana mbooresana.
23 Kasiimpo maanusia alimba to akarajaa,
tee apajala usahana sakawana konowia.
24 E KAWASANA OPU, abhari mpuu mopadhana ipewaumu!
Tee hikimati upamembalia bhari-bharia;
alamu abukeaka tee mahalukumu.
25 Kamatea o tawo momaewa motobhakesakana sumai,
iwe sumako dhaangia tee sagala giu mahaluku mopondele inda atogagari o kabharina,
dhaangia o binata momaidhiidhi tee manga binata maoge.
26 Iwe sumai manga kapala adhala,
tee iwe sumai uka o Lewiatan‡ mopadhana ipadhaangiamu amagamagasia.
27 Bhari-bharia aharapu i Ingkoo,
mamudhaakana udhawua kinande ande akawa wakutuuna.
28 Wakutuuna udhawuakea kinande,
manga incia arombusakea;
wakutuuna ubungkale limamu,
manga incia akandea sakawana amambosu.
29 Wakutuuna ubuniaka roumu,
manga incia atokidha;
Wakutuuna uala poinuncana, amatemo manga incia,
kasiimpo ambuli pendua amembali ngawu.
30 Maka ande manga incia udhawua poinunca,§ manga incia atopamembali;
Ingkoo udhawu dhadhi bhaau to alamu.
31 Taroakamo o kamuliangina KAWASANA OPU asadhaadhaa saʼumurua;
taroakamo KAWASANA OPU akaunde-unde tee opea mopadhana ipewauna!
32 Wakutuuna Incia atonto alamu, sumaimo o alamu akorende,
tee wakutuuna adhingku manga gunu, sabutuna akoombu manga gunu incia sumai!
33 Iaku bhekulaguaka lagu to KAWASANA OPU saʼumurua dhadhiku;
iaku bhekupuji Aulataʼalaku kananteana dhaangiapo kudhadhi.
34 Maasangia opea ifikiriku amasanaakea incana;
iaku bhekukaunde-unde roonamo KAWASANA OPU.
35 Taroakamo o mia mokodosa amapupu minaaka i bhawona alamu,
tee manga mia madhaki indamo dhaangia.
Pujimo KAWASANA OPU, e ngangarandaku!
Pujimo KAWASANA OPU!
* 104:17 manu-manu ranggung: Manu-manu incia sii o bhanguna mboomo manu-manu hoo, aena amaarate tee o kalangana badana alabhi sametere, tee o tampana apeelo kinande i uwe tee i ati, tee o poteona i puuna kau momalanga. † 104:18 paapaando: Binata incia sii isarongiaka kancil i nuncana pogau Indonesia. ‡ 104:26 Lewiatan: Mahaluku maoge i tawo mboomo naga. Kamata 74:14. § 104:30 udhawua poinunca: Amembali uka akomaʼana "ulamboko rohimu."