2
Eona Raraeana Pentakosta
2:1-13
1 +Wakutuuna akawa raraeana Pentakosta,* bhari-bharia mia moparacaeana tee Isa aporomusaka i saangu bhanua. 2 Saanampuu atorangomo minaaka i laiana o nduu momakaa mboomo soona ngalu. Nduuna atorango i saangua bhanua i tampana manga incia aporomusaka. 3 Kasiimpo manga incia akamatamo mboomo manga rorena waa apekapolapolaka tee asampa i bhaana manga incia samia-samia. 4 Manga incia bhari-bharia akuasaia Rohina Aulataʼala, kasiimpo manga incia apepuu apogau i nuncana manga pogauna lipu mosagaanana, mboomo opea mopadhana idhawuakana Rohina Aulataʼala i manga incia to apogauakea.
5 Wakutuuna incia sumai dhaangia manga miana Yahudi mosaalihi minaaka i bhari-bharia lipu i saangua dunia momboorena i Yerusalem.† 6 Wakutuuna arango nduu incia sumai, abhari mpuu o mia moumbana moporomusaka. Manga incia atokidha arango manga mia moparacaeana tee Isa sumai apogau i nuncana pogauna manga incia samia-samia. 7 Manga incia amente mpuu tee atokidha sabutuna apogau, "Bhari-bharia manga mia incia sumai o miana Galilea! 8 Tuaapa amembali manga incia apake pogauna liputa samia-samia? 9 Garaaka ingkita o mia mominaakana i Partia, Media, Elam, Mesopotamia, Yudea, Kapadokia, Pontus, Asia, 10 Frigia, Pamfilia, Mesir tee manga lipu i Libya moposarina tee Kirene. Tee uka dhaangia i tanga-tangata sii manga mia moumbana minaaka i Roma, 11 malape miana Yahudi atawa o mia mominaakana i lipu mosagaanana moosena agama Yahudi, miana Kreta tee miana Arabu. Moomini mboo sumai, bhari-bharikita tarangoa manga incia apogau apake pogauta to manga parakara maoge mopadhana ipewauna Aulataʼala!" 12 Manga incia amente mpuu tee atokidha sabutuna manga incia apogau podho-podho manga incia, "Opea o maʼanana bhari-bharia sii?" 13 Maka dhaangia manga mia mosagaanana mopotawaikina manga incia, tee apogau, "Manga mia incia sii amalango. Manga incia abhari laulauna asumpu angguru mameko."
Hotubaana Petrus
2:14-40
14 Sabutuna akakaromo Petrus tee sapulu samia rasulu mosagaanana, kasiimpo apogau tee suara momakaa, "E manga miana Yahudi, tee bhari-bharikomiu momboorena i Yerusalem! Mataua tee uperangoia pekalape opea ipogauakaku sii. 15 Manga mia incia sii inda amalango mboomo ifikirimiu, roonamo sii-sii siimpo arambi sio mata saeona. 16 Maka satotuuna o Aulataʼala padhamo apakawaakea o hali incia sii alaloi Nabii Yoʼel‡ i piamo itu. Yoʼel apogau,
17 'Siimo bhemomembalina i eo-eo kapadhaa,
mboo sumaimo firimanina Aulataʼala,
"Iaku bhekudhawuaka Rohiku i bhari-bharia maanusia.
Kasiimpo manga anamu umane tee bhawine bheapakawaaka kasameana Aulataʼala to manga mia bhari.
Manga mia mangura bheapekilala manga giu bheipakamataakaku i manga incia,
tee manga mancuana i tanga-tangamiu bheapotibhaaka pongipi minaaka i Iaku.
18 Tee uka, i manga bhatuaku, umane atawa o bhawine,
bhekudhawuakea Rohiku i eo-eo incia sumai,
tee manga incia bheapakawaaka kasameana Aulataʼala.
19 Iaku bhekupadhaangia manga giu inda momentela i bhawona laiana,
tee manga tanda i alamu i tambe.
Bheadhaangia tee raa, o waa, tee ombu momakapa,
20 matanaeo bheabhalii amembali agalapu,
tee bula bheamembali amaleʼi mboomo raa.
Mboomo sumai bhemomembalina wakutuuna
indapo akawa Eona Kawasana Opu momaoge tee momulia sumai.
21 I eo incia sumai, incema-incema mogoraakana sarona Kawasana Opu bheatopasalaamati." ' "
22 "E manga miana Israel, perangoia o pogau incia sii! Isa miana Nazaret sumai akobukutiimo ande Incia alambokoa Aulataʼala tee manga muuzizatina, tee manga giu inda momentela, tee manga tanda ipewauna Aulataʼala alaloi Incia i tanga-tangamiu. Ingkomiu samia umataua o hali incia sumai. 23 +Aulataʼala aose haejatina karona mopadhana ipatotapuakana minaaka i piamo itu, abhotukiakea to apasarakaaka Isa to ingkomiu, tee ingkomiu ubhawea to upekamatea tee upasaraakaakea i nuncana limana manga mia modorohaka to aloeakea i kau salib. 24 +Maka o Aulataʼala apadhadhia pendua minaaka i mate, roonamo inda mungki Incia asadhaadhaa i tampana mia mate. 25 +Sababuna o Daud padhamo apogau,
'Iaku kukamata Kawasana Opu sadia i aroaku,
Incia adhaangia i weta kaanaku.
Inda dhaangia momembalina mojoli-joliaku.
26 Rampaakanamo sumai o incaku akaunde-unde,
ngangaku asambo-sambo akaunde-unde,
tee uka o badaku mofanaana sii bheaponiunto
i nuncana kaharapuna janjina Aulataʼala.
27 Sababuna Ingkoo, e Aulataʼala, inda bheutaroaka badaku
amboore i nuncana koburu,
Ingkoo inda bheutaroaka Bhatuamu Momangkilo sii
anamisi kapabinasa.
28 Ingkoo ususuakaaku dhala idhadhiaka;
alaloi umbaamu bheupaunde-unde ngangarandaku tee kasanaa.' "
29 "Manga witinaiku, undaakaaku kupogau jujuruaka Daud opu-opuata. Incia amatemo tee apadhamo atokoburu. Sakawana eo incia sii uka o koburuna sumai dhaangiapo i tanga-tangata. 30 +Incia samia nabii tee incia amataua ande o Aulataʼala padhamo ajanjia tee apotunda ande o Aulataʼala bheaangka samia minaaka i siwuluna to amembali raja i bhawona kauncuramakana pamarintana Daud. 31 Daud padhamo akamatea opea bheipewauna Aulataʼala naile itu. Rampaakanamo sumai, incia apogauaka to dhadhina Isa Al Masi pendua minaaka i mate wakutuu incia apogau,
'Incia inda atotaroaka amboore i duniana mia mate,
badana inda atoundaaka anamisi kapabinasa.'
32 Isa siimo ipadhadhina pendua Aulataʼala minaaka i mate, tee bhari-bharikami satotuuna o sakusiina. 33 Aulataʼala padhamo aangkea i sorogaa tee Incia auncura i weta kaanana i tampa motohoromati mpuu, kasiimpo Isa atarima Rohina Aulataʼala mopadhana ijanjiakana Ama, sabutuna Incia alaliakea Rohi incia sumai to ingkami, mboo opea irangomiu tee opea ikamatamiu sii-sii. 34 +Daud samia inda apene i sorogaa, maka incia apogau,
'Kawasana Opu afirimani i Opuku Momalanga,
"Uncuramo iwe sii i weta kaanaku
35 sakawana kupewau manga musumu amembali polandakana aemu." '
36 Rampaakanamo sumai, bhari-bharia miana Israel tabeana amataua mpuu-mpuu ande o Isa iloemiu i kau salib sumai, padhamo aangkea Aulataʼala amembali Oputa Momalanga tee uka amembali Al Masi!"
37 Wakutuuna manga mia arango hali incia sumai, manga incia amaasimo mpuu. Kasiimpo aabha i Petrus tee i manga rasulu mosagaanana, "Manga witinai, opea tabeana bheipewaumami?" 38 Petrus alawani, "Ingkomiu samia-samia tabeana utoba tee utopapebhaho i nuncana sarona Isa Al Masi mamudhaakana o dosamiu aʼamponia Aulataʼala, sumaimo o Aulataʼala bheabarakatiakakomiu Rohina. 39 Roonamo janjina Aulataʼala sumai apatujuakea to ingkomiu tee manga anamiu tee bhari-bharia manga mia i tampa momaridho, siitumo bhari-bharia mia ikembana Kawasana Opu, Aulataʼalata to aumbatia."
40 Mboomo sumai o Petrus tee mpuu-mpuuna incana aadhariakea to manga incia tee abhari apaumbaakea uka pogau mosagaanana. Incia apogau, "Usahaakea mamudhaakana ingkomiu usalaamati minaaka i kahukumuna Aulataʼala bheipakangkanaiakana to lipu momadhakina pewauna sii."
Jamaʼa Mobhaa-bhaana
2:41-47
41 Manga mia moparacaeana tee opea ipogauakana Petrus sumai abhawa karona to atopapebhaho. I eo incia sumai uumati moparacaea ajulu o kabharina kera-kera talu rewu mia. 42 +Manga incia bhari-bharia apengkaadhari mpuu tee manga rasulu sumai tee sadia aposaangu i nuncana rombongana manga mia mosaalihi. Manga incia sadia aporomusaka to akande tee aemani doʼa apobawa-bhawa.
43 Abhari mpuu o muuzizati tee tanda inda momentela ipewauna manga rasulu sumai sabutuna bhari-bharia mia amente tee amaeka. 44 +Bhari-bharia moparacaeana tee Isa sadhaadhaa aposaangu amembali saangu rombonga, tee bhari-bharia harataana manga incia apakea amembali harataa kabharia. 45 Manga incia aaso harataana tee abage-bagea o hasilina i bhari-bharia mia mboomo opea ifaraluuna samia-samia. 46 Saesaeo manga incia aporomusaka tee asaangu fikiri i Baitulla. Manga incia akande apobhawa-bhawa i bhanuana manga incia tee akaunde-unde tee kakatena inca, 47 tee apuji-puji Aulataʼala. Manga incia amaasiakea bhari-bharia mia;§ saesaeo manga incia ajulu o kabharina, roonamo ahandamo abhari o mia mopotibhaakana kasalaamati minaaka i Kawasana Opu.
+ 2:1 Im. 23:15-21; Kap. 16:9-11. * 2:1 Pentakosta: Maʼanana i nuncana pogau Yunani 'lima pulu.' Eona Pentakosta satotuuna o eona raraeana agama Yahudi kangengena lima pulu eo sapadhana Eona Paska to araraeaaka Eona Raraeana Timpuana Gandum i bulaana timpua. (Limb. 23:16; 34:22.) † 2:5 manga miana Yahudi mosaalihi: Miana Yahudi aziara minaaka i lipu mbooresana to araraeaaka Eona Pentakosta i Yerusalem, roonamo Baitulla iwe sumai. ‡ 2:16 Nabii Yoʼel: Zamanina Isa pia-pia atu tao sapadhana Nabii Yoʼel. Yoʼel miana Israel mopakawaakana Firimanina Kawasana Opu i suku Yuda. + 2:23 Mat. 27:35; Mrk. 15:24; Luk. 23:33; Yah. 19:18. + 2:24 Mat. 28:5-6; Mrk. 16:6; Luk. 24:5. + 2:25 Zab. 16:8-11. + 2:30 Zab. 132:11. + 2:34 Zab. 110:1. + 2:42 1Kor. 11:23; 11:33. + 2:44 Tul. 4:32-35. § 2:47 manga incia amaasiakea bhari-bharia mia: Amembali uka akomaʼana, "manga incia amaasiaka bhari-bharia mia."