109
Doʼana Mia Motofitanaa
109:1-31
1 To kapalana molaguna. Zaburuna Daud.
Bholi inda tee uuʼuumu,
e Aulataʼala ipuji-pujiku.
2 Roonamo ngangana manga mia madhaki tee pande gau-gau padha apogauakaaku madhaki;
manga incia afitanaaku tee dhela mogau-gau.
3 Pogau ibhoasakana manga incia abukeaka kabancia,
tee aewangiaku inda akoʼalasa.
4 Manga incia araeakaaku kupewau kadhaki to abalasi kaasiku,
moomini i tangasaana kudoʼaakea.
5 Jadi manga incia abalasi kalapeku tee kadhaki,
tee abalasi kaasiku tee kabancia.
6 Angkamo o mia madhaki to alawani musuku,
taroakamo o mia i weta kaanana to araeakea.
7 Ande atoʼadili, taraoakamo incia atobhotukiaka amembali mia mosala,
tee doʼana atoabhi dosa.
8 +Maasangia o umuruna amampodho,
tee taroakamo kauncuramakana aalea mia mosagaanana.
9 Taroakamo manga anana amembali amaelu,
tee o bhawinena amembali iaiaro.
10 Taroakamo manga anana apekalingka-lingka tee apengkaemani,
maasangia manga incia atopadhencu minaaka i karunggana bhanuana.
11 Maasangia o mia pande giwuna dhosa aalea bhari-bharia pewauana modhaangiana i karona,
tee maasangia mia mosagaanana arampasia hasilina usahana.
12 Bholi dhaangia samia uka momalapena incana tee incia,
atawa momaasiakana manga ana-anana momaeluna sumai.
13 Taroakamo bhari-bharia siwuluna atopabinasa,
tee o sarona atomalinguaka i siwulu muri-murina.
14 Taroakamo kasalahana opu-opuana sadhaadhaa audhania KAWASANA OPU,
tee inda ahapusu dosana inana.
15 Taroakamo kasalahana sadhaadhaa i aroana KAWASANA OPU,
tee inda dhaangia uka moudhanina mia incia sumai i alamu,
16 roonamo incia inda dhaangia audhani kalape,
tangkanamo apadhende mia monarakaa tee mia motopisaki,
tee mia momaporona incana sakawana amate.
17 Incia sadia apekatunda, jadi taroakamo o katundana akangkanai karona!
Incia amendeu adoʼaaka tee abarakati mia mosagaanana, jadi taroakamo o barakati amaridho minaaka i karona!
18 Incia apake katunda mboomo bajuna,
maasangia katunda sumai apesua i nuncana badana mboomo uwe,
tee apesua i nuncana buku-bukuna mboomo mina.
19 Taroakamo o katunda sumai amembali mboomo juba ipakena to mosalibumbungiakana karona,
tee mboomo kabhokena tanga mosadiana abhokeaka tangana.
20 Taroakamo o giu incia sii amembali kabalasina KAWASANA OPU to manga mia moraeakaaku,
tee manga mia mopogauakaaku madhaki.
21 Maka Ingkoo, e KAWASANA OPU, e Aulataʼalaku, tulungiakumo roonamo saromu,
tee upasalaamatiaku roonamo kalapemu tee kaasimu molagina.
22 Roonamo iaku sii kunarakaa tee kumisikini,
tee i nuncana karoku amambela o ngangarandaku.
23 Iaku kuila mboomo ngkamia-mia i wakutuuna konowia;
inyawaku mboomo kabhoro itantamaka.
24 Toputuku arengku roonamo kupoasa,
tee o badaku amangkurumo.
25 +Mia moraeakaaku ahinaaku;
wakutuuna akamataaku, manga incia alengko-lengko bhaana.
26 E KAWASANA OPU, e Aulataʼalaku, tulungiaku.
Pasalaamatiaku apokana tee kaasimu molagina.
27 Taroakamo o musuku amataua ande bhari-bharia sumai ipewauna limamu,
tee amataua ande Ingkoo mopewaua e KAWASANA OPU.
28 Taroakamo manga incia apekatunda, maka Ingkoo ubarakatiaku.
Taroakamo manga incia apotibhaaka kaea, maka o bhatuamu sii bheakaunde-unde.
29 Taroakamo manga mia moraeakaaku apake kaʼaebu to bajuna,
tee taroakamo manga incia aposalibumbuaka kaeana mboomo juba motutubhina karona.
30 Iaku sadia bhekusukuru i KAWASANA OPU tee ngangaku,
tee bhekupujia i tanga-tangana mia bhari
31 roonamo Incia aewaaka mia misikini
to apasalaamatia minaaka i manga mia mohukumua.
+ 109:8 Tul. 1:20. + 109:25 Mat. 27:39; Mrk. 15:29.