50
Ibaadati Mobanara
50:1-23
1 Zaburuna Asaf.*
KAWASANA OPU, Aulataʼala Mokokuasana Mpuu, afirimani
tee agoraaka saangua alamu minaaka i timbu sakawana i bhara.
2 Minaaka i kota Sion momakesa mpuu,
Aulataʼala apatiumba karona mboomo cahea.
3 Aulataʼalata aumba tee inda soo akatongo-tongo;
waa imangauaka dhaangia i aroana,
tee garura† momakaa dhaangia i saripina.
4 Incia agoraaka laiana tee alamu
to amembali sakusii wakutuuna aʼadili uumatina.
5 Firimanina, "Romusakaakaaku bhari-bharia uumatiku mosaalihi i aroaku,
siitumo manga incia mopadhana mobokena pojanjia tee Iaku alaloi kurubani isumbele."
6 Laiana apakoleleaka kabanarana,
roonamo o karona Aulataʼala moʼadilina uumatina.
Sela
7 "Rangoa e uumatiku, Iaku bhekufirimani!
E Israel, Iaku bhekumembali sakusii tee opea mopadhana ipewaumu,
Iakumo o Kawasana Opu, Aulataʼalamu!
8 Mencuana rampaakanamo kurubani isumbelemu mbakana kuraeakako,
atawa o kurubani tunuamu
modhaangiana i aroaku.
9 Iaku kumendeu bhekutarima sapi umane minaaka i bhanuamu,
atawa o bhembe umane minaaka i kandamu,
10 roonamo bhari-bharia binata maila i koo o pewauaku,
tee uka bhari-bharia manga kadhambaaka modhaangiana i rewuna gunu.
11 Iaku kumataua bhari-bharia manu-manu modhaangiana i gunu,
tee manga mahaluku modhadhi i nuncana koo o pewauaku.
12 Ande kumaara, inda afaraluu kupaumbaakako,
roonamo alamu tee bhari-bharia antona o pewauaku.
13 Iaku inda kukande dagina sapi umane,
inda uka kusumpu raana bhembe umane.
14 Sukurumo i Aulataʼala to amembali pasombaamu to Incia,
tee upomeaia o tolauna onimu i KAWASANA OPU.
15 Goraakaaku i wakutuuna umaseke,
Iaku bhekutulungiko,
tee ingkoo bheumuliangiaku."
16 Maka to mia madhaki o KAWASANA OPU afirimani,
"Inda tee faʼedana ingkoo usarongi hukumuku,
tee upogauaka manga pojanjiaku.
17 Roonamo ingkoo umendeu utoudhaniaka,
tee inda umaheruakea uka manga firimaniku.
18 Ande upokawa tee mia manako, ingkoo uposabhangkaakea,
tee manga pande zina, ingkoo upooseakea.
19 Muncumu utaroakea abhoasaka manga pogau madhaki,
tee o dhelamu sadia apekagau.
20 Ingkoo utorotorosu uraeaka tee upogauaka witinaimu karomu,
tee ufitanaaia.
21 Mboo sumaimo ipewaumu, maka Iaku inda tee uuʼuuku,
jadi ufikiria ande Iaku sii kupokana tee ingkoo.
Maka sii-sii bhekuhukumuko,
tee kubhawea o parakara incia sii i aroamu mamudhaakana umaʼanaia.
22 Kamatamea o giu incia sii, e ingkomiu momalinguakana Aulataʼala,
kojagamo ancosala Kupabinasakomiu tee inda dhaangia mopasalaamatikomiu.
23 Incema mopasombaakana sukuru i Iaku mboomo kurubani,
inciamo amuliangiaku;
o mia modhadhina i nuncana kajujuru,
Aulataʼala bhekususuakea kasalaamati to incia."
* 50:1 Asaf: Asaf sii apatugasiakea Nabii Daud to akapalai molaguna i nuncana ibaadati i Baitulla. Incia o miana Lewi mopakawaakana kasameana nabii i tambena kuasana Nabii Daud. † 50:3 garura: Wao maranca tee ngalu makaa mpuu apoose tee bhibhito.