4
Doʼana Malo
4:1-9
1 To kapalana molaguna. Tee kagasiana gambusu. Zaburuna Daud.
2 E Aulataʼala, Ingkoomo moewaakaaku,
lawaniaku wakutuuna kugora.
Ingkoo udhawuaku kalalesa wakutuuna kumaseke.
Maasiakaaku tee rangomea o doʼaku!
3 E manga mia, saopea uka o kangengena ingkomiu upekarombu kamuliangiku?
Saopea uka o kangengena umaasiaka giu mosia-sia tee upeelo giu inda mobanara?
Sela
4 Mataua ande o KAWASANA OPU padhamo apili samia mosaalihina to karona,
KAWASANA OPU bhearangoa ande kugora i Incia.
5 +Wakutuuna uʼamara, bholimo upewau dosa!
Pogaumo i nuncana ngangarandamu i kolemamu,
tee bholi tee uuʼuumu.
Sela
6 Pasombaakamea o kurubani ipatotapuakana to Aulataʼala,
tee uparacaeamo i KAWASANA OPU.
7 Abhari o mia mopogauna, "Incema bhemosusuakana kalape to ingkita?"
E KAWASANA OPU, taroakamo caheana roumu asuluwi ingkami!
8 Ingkoo upewau incaku akaunde-unde
alabhi minaaka i kaunde-undena o mia motaralabhi-labhina timpuana gandum tee angguruna.
9 Tee namisi momasanaa bhekupotidhole, kasiimpo kutokole,
sababuna tangkanamo Ingkoo KAWASANA OPU,
mopewauna dhadhiku aʼamani!
+ 4:5 Ef. 4:26.