76
Kawasana Opu, Haakimuna Bhari-bharia Lipu
76:1-13
1 To kapalana molaguna.
Tee atikiakea kecapi. Zaburuna Asaf to lagu.
2 Manga miana Yuda amatau Aulataʼala,
sarona amaoge i Israel.
3 Bhanuana i Yerusalem,
tee tampana mbooresana i Gunu Sion.
4 Iwe sumakomo Incia akatuki bhari-bharia manga ewangana potimbeana musuna,
bhari-bharia panana mokakila-kila, katangkesina, tee hancuna.
Sela
5 Ingkoo ukocahea mpuu!
Alabhi umulia minaaka i manga gunu modhaangiana i zamani mangenge.
6 Hasilina potimbea padhamo atorampasi minaaka i manga mia mobarani.*
Manga incia atokole saʼumurua;
inda dhaangia minaaka i tantarana sumai
momembalina moangkana limana uka.
7 E Aulataʼala isombana Yakub, roonamo kagorampangimu,
manga ajara tee mosawikia amalimpu.
8 Atotuu-totuu Ingkoo utomaeka mpuu!
Incema momembalina mopotaangina i aroamu wakutuuna upamuru?
9 Minaaka i sorogaa uparangoakea o kambotuna kahukumumu,
alamu uka amaeka tee inda tee uuʼuuna
10 wakutuuna Aulataʼala abhangu to apaʼadili
tee apasalaamati bhari-bharia mia motopisaki i alamu.
Sela
11 Satotuuna o pamurumu tee maanusia imembaliakamu utopuji,
tee bhilaana pamurumu sumai upamembalia kabhokena tangamu.
12 Pojanjimo tee upomeamea o tolauna onimu sumai i KAWASANA OPU, Aulataʼalamu!
Taroakamo bhari-bharia modhaangiana i saripina
abhawa pasombaana to Incia molaengana imaeka.
13 Incia mopekamatena akalana manga mia mokokuasa,
tee manga raja i dunia amaeka i aroana.
* 76:6 hasilina potimbea: I zamani mangenge, ande saangu lipu atalo lipu mosagaanana, lipu mokana sumai bearampasi manga giu mokoharagaa mboomo maanusia, bulawa, pakea, tee binata tee abhawea i lipuna.