147
Kakuasa tee Rahumatina KAWASANA OPU
147:1-20
1 Pujimo KAWASANA OPU!
Amalape mpuu talaguaka manga lagu kapujia to Aulataʼalata;
umbe, amalape mpuu tanamisia tee alaenga to tapujia!
2 KAWASANA OPU apabhangu Yerusalem,
tee aromusaka manga miana Israel mopadhana ibhanakana.
3 Incia apaunto manga mia momaporona incana,
tee atange kambelana manga incia.
4 Incia atantuaka kabharina manga kalipopo,
tee sumbe-sumbere adhawua saro.
5 Kawasana Oputa amaoge tee kakaana ataralabhi-labhi,
hikimatina inda atokera-kera.
6 KAWASANA OPU atulungi manga mia motopisaki,
maka Incia apaporitambe manga mia madhaki sakawana i tana.
7 Lagumo tee usukurumo i KAWASANA OPU!
Laguakamea manga lagu kapujia tee umagasiaaka kecapi to Aulataʼalata.
8 Inciamo motutubhina laiana tee manga taʼina ngalu,
mopadhaangiana wao i alamu,
tee apatuwu rumpu i manga gunu.
9 Incia uka modhawuna kinande i binata,
tee i manga anana manu-manu tongkaa mokaoni-onina.
10 Mencuana kakaana ajara ipeeluna Aulataʼala,
tee uka mencuana suludadu momakaa imasinaina;
11 maka o KAWASANA OPU amaasiaka manga mia momaekaia,
tee manga mia moharapuakana kaasina molagina.
12 Muliangia o KAWASANA OPU, e Yerusalem!
Pujimo Aulataʼalamu, e Sion!
13 Roonamo Incia apekatangka manga kapasona bhambana lawamu,
tee abarakati raʼeatimu tee manga giu momalape.
14 Incia adhawu kaʼamani i lipumu,
tee apekambosuko tee gandum momalape.
15 Incia apakawaaka parintana i alamu,
sumaimo firimanina lausaka atopewau.
16 Incia apasapo salju mboomo buluna dumba,
tee o alo mokobhatu akamburakea mboomo rapu.
17 Incia apasapo waona esi mboomo katongkana roti;
inda dhaangia momembalina motaraina kagarina.
18 Incia apakawaaka firimanina, sumaimo areremo o esi sumai;
Incia atowii ngalu, sumaimo o uwe asiwulumo.
19 Incia apakawaaka firimanina i Yakub,
tee manga katotapuna tee manga tuturana to Israel.
20 Incia inda apewau giu mboo sumai i lipu mosagaanana iapaipo uka;
manga incia inda amataua manga tuturana.
Pujimo KAWASANA OPU!