10
1 E KAWASANA OPU, pokia Ingkoo upekaridho?
Pokia Ingkoo ubuniaka karomu i wakutuuna ingkami tamaseke?
2 Mia madhaki mosombo apajere mia motopisaki,
taroakamo manga incia akangkanaia katapuna momadhaki ihaejatiakana karona.
3 Roonamo mia madhaki apuji-puji peeluana incana,
tee o mia masoʼo apekatunda tee ahina KAWASANA OPU.
4 Mia madhaki apogau tee kasombo,
"Aulataʼala inda bheatuntua."
I fikirina tangkanamo, "Inda dhaangia o Aulataʼala!"
5 Mia madhaki sadia apotibhaaka sagala ipeeluna.
Hukumuna Aulataʼala inda dhaangia o maʼanana to incia.
Incia apandaʼente bhari-bharia bhalina.
6 Mia mokodosa apogau i nuncana ngangarandana, "Iaku sadhaadhaa bhekumatangka,
tee saʼumurua inda bheakangkanaiaku balaa."
7 Ande apogau, o ngangana abukeaka katunda, gau-gau, tee kapisaki.
Incia sadia abhoasaka pogau madhaki tee apekabanci.
8 Incia apekantaa i desa-desa,
Apekamate mia inda mosala, i tampa momalino.
Incia alukuti mia momalute.
9 Incia apekantaa i tampa momalino
Mboomo singa i nuncana rumpu.
Incia apekantaa to arako mia motopisaki.
Arako mia motopisaki tee apapesuaia i nuncana jarina.
10 Incia aʼungko mamudhaakana apekapapaki,
kasiimpo tee kakaana bukuna incia apakotibu mia malute sumai.
11 Pogauna i nuncana ngangarandana, "Aulataʼala inda afaduliakea,
Incia apopiro tee sadia inda akamata opeopea uka."
12 E KAWASANA OPU, bhangumo. Hukumumea manga mia madhaki!
Bholi umalinguaka mia motopisaki.
13 Apokia manga mia madhaki sadia ahina Aulataʼala?
Manga incia apogau i nuncana ngangarandana, "Ingkoo inda bheutuntua!"
14 Maka Ingkoo dhaanamo ukamatea, roonamo Ingkoomo mokamatana manga mia mosukara tee mia monarakaa,
tee uewaaka parakarana manga incia.
Mia momalute apasarakaaka karona i Ingkoo,
roonamo Ingkoomo motulungina manga ana maelu.*
15 Katukimea o takiona mia mokodosa tee mia madhaki,
tuntumea o dosana manga incia,
sakawana inda upotibhaakea uka.
16 KAWASANA OPU aparinta saʼumurua,
manga lipu inda momatauna Incia bheamofu minaaka i lipuna.
17 +E KAWASANA OPU, opea ipeeluna manga mia motopisaki uperangoia.
Ingkoo bheupekatangka incana manga incia,
tee utaaia o talingamu
18 to uewaaka ana maelu tee mia motopisaki
mamudhaakana inda dhaangia o maanusia mopekaekana manga incia.
* 10:14 manga ana maelu: I nuncana oni Ibrani, pogau incia sii amenturu atopake to apogauaka manga mia monarakaa tee momisikini sababuna inda dhaangia modhambaakana manga incia. + 10:17 Rom. 3:14.