7
Doʼa Emaniana Kaʼadili
7:1-18
1 Lagu kaporona incana Daud, ilaguakana to KAWASANA OPU roonamo Kus, miana Binyamin sumai.
2 E KAWASANA OPU, e Aulataʼalaku, Ingkoomo peulusaku,
pasalaamatiaku tee rambasakaaku minaaka i bhari-bharia mia mopajereaku
3 mamudhaakana manga incia inda apapakiaku mboo singa
asoroaku tee abheka-bhekaaku wakutuuna inda dhaangia motulungiaku.
4 E KAWASANA OPU, e Aulataʼalaku, ande kupewau giu incia sii:
Ande kupewau inda aʼadili i mia mosagaanana,
5 ande kuhianati sabhangkaku,
atawa kurampasi musuku inda tee sababuna,
6 taroakamo musuku apajereaku tee arakoaku,
kasiimpo alandalandakiaku i tana,
tee adhika kamuliangiku i nuncana ngawu.
Sela
7 E KAWASANA OPU bhangumo i nuncana pamurumu,
kakaromo to uewangiaka manga musuku!
Bhangumo to iaku, roonamo Ingkoomo moʼadilina maanusia.
8 Rombusakamea bhari-bharia lipu i saripimu,
tee ukapalaimea manga incia i bhawona kauncuramakamu momalanga.
9 KAWASANA OPU moʼadilina parakarana manga lipu.
E KAWASANA OPU, dhawuaku kaʼadili,
roonamo ipewauku abanara tee amakate totona incaku.
10 +Pauntoa o mia mokodosa apewau momadhakina,
tee upekatangkea incana mia mosaalihi,
sababuna Ingkoo Aulataʼala mobanara,
momatauna incana tee baatinina maanusia.
11 Katangkesiku satotuuna o Aulataʼala,
mopasalaamatina mia momakatena totona incana.
12 Aulataʼala satotuuna haakimu mobanara,
Incia apamuru saesaeo tee mia mopewauna kadhaki.
13 Ande dhaangia o mia inda motoba, sumaimo Kawasana Opu bheawinto hancuna,
tee apasiapu panana.
14 Incia apasiapuaka karona tee ewanga motomateaka,
tee akarajaa matana pana mokowaa.
15 Satotuuna o mia incia sumai akokadhumaaka kadhaki,
incia abhawa kasega i nuncana karona tee apalaahiri gau-gau.
16 Incia aseli kabhalongko to mia mosagaanana,
maka o karona mokotibuna.
17 Jadi incia ahukumua kasegana tee haejatina karona,
tee o kasega ipewauna bheapanarakaa karona.
18 Iaku bhekusukuru i KAWASANA OPU roonamo Incia aʼadili,
tee kulaguaka kapujia to KAWASANA OPU Momalanga.
+ 7:10 Wah. 2:23.