40
Doʼana Sukuru tee Doʼana Emaniana Tulungi
40:1-18
1 To kapalana molaguna. Zaburuna Daud.
2 Iaku kuantagi tee kuharapu mpuu katulungina KAWASANA OPU,
kasiimpo Incia atilikiaku tee aperangoi goraku.
3 Incia aangkaaku minaaka i bhalona karompa,
minaaka i tomba momandala.
Incia apaʼamaniaku i bhawona gunu bhatu
tee apekatangka bhengkalaku.
4 Incia aadhariakaaku lagu bhaau,
lagu kapujia to Aulataʼalata.
Abhari o mia bhemokamatea, kasiimpo amaeka
tee aparacaea i KAWASANA OPU.
5 Amasanaamo o mia moparacaeana i KAWASANA OPU,
incia inda aose mia mosombo,
atawa aose mia mosombana barahala.
6 E KAWASANA OPU, e Aulataʼalaku, abhari o giu inda momentela
mopadhana ipewaumu tee ihaejatiakamu to ingkami!
Inda dhaangia momembalina mopodhimbana tee Ingkoo!
Iaku bhekupetulatulaakea tee kubhoasakea,
maka abhari laulauna to kugagaria.
7 +Ingkoo inda uemani mamudhaakana kudhawuakako kurubani itunu tee pasombaana giuna ikande,
maka Ingkoo padhamo ubungkale talingaku.
Kurubani itunu tee kurubani kahapusuana dosa inda utuntua.
8 Kasiimpo kupogau, "Kamatea, iaku kuumba,
i nuncana kalulungina kitabi mopadhana motoburi tee momembalina i karoku.
9 Iaku gauku kupewau opea ipeelumu, e Aulataʼalaku,
tee o hukumumu dhaangia i nuncana ngangarandaku."
10 Iaku padhamo kupakoleleaka kabanara i tampana poromusakaana uumatimu mobharina sumai.
Kamatea, iaku inda kutaangi bhiwiku,
e KAWASANA OPU, Ingkoo uka umataua!
11 Kabanaramu inda kubuniakea i nuncana ngangarandaku,
iaku kupogauaka ande Ingkoo sadia ukeniaka pojanjiamu tee kupogauaka kasalaamati minaaka i Ingkoo.
Kaasimu molagina tee kabanaramu inda kurahasiaakea
i aroana poromusakaana uumatimu mobhari sumai.
12 E KAWASANA OPU, bholi utaangi rahumatimu to iaku,
taroakamo o kaasimu molagina tee kabanaramu sadia ajaganiaku.
13 Roonamo abhari mpuu o balaa molibuaku.
Iaku apajereaku manga dosaku
tee inda kumembali kupokamata;
kabharina alabhia o bulua i bhaaku,
sabutuna amateakea akalaku.
14 +E KAWASANA OPU, madheimo upasalaamatiaku,
e KAWASANA OPU, madheimo utulungiaku!
15 Maasangia manga mia mohaejatina mopekamateaku
amaea tee abingu.
Maasangia manga mia mohaejatina to mopacilakaaku
apalai tee apotibhaaka aebu.
16 Maasangia manga mia moele-eleaku
atokidha roonamo manga incia amaea.
17 Taroakamo bhari-bharia mia mopeeloko
amasanaa tee akaunde-unde,
tee taroakamo bhari-bharia momaasiakana kasalaamati minaaka i Ingkoo
sadia apogau, "Tapanamo kaogena o KAWASANA OPU!"
18 Iaku sii kunarakaa tee kumisikini,
maka o Aulataʼala afaduliakaaku.
Ingkoomo motulungiaku tee mopasalaamatiaku,
E Aulataʼalaku, bholi upekanoe-noe, pekadheimo utulungiaku.
+ 40:7 Ibr. 10:5-7. + 40:14 Zab. 70:2-6.