6
Doʼa i Nuncana Kanarakaa
6:1-11
1 To kapalana molaguna, tee kagasiana gambusu. Mboomo lagu: I walu anguna. Zaburuna Daud.
2 E KAWASANA OPU, bholi uhukumuaku i nuncana amaramu,
tee bholi uwanduaku i nuncana pamurumu.
3 Maasiakaaku, e KAWASANA OPU, sababuna atopadhamo bukuku,
pekatangkaaku roonamo bukuku arengku.
4 Amapii incaku.
Bholi upekangenge inda ulawaniaku, e KAWASANA OPU!
5 E KAWASANA OPU, mbulimo, tee utulungiaku minaaka i mate!
Pasalaamatiaku roonamo kaasimu molagina.
6 Sababuna i alamuna mia mate Ingkoo indamo utoudhani,
tee i nuncana koburu indamo dhaangia uka mosukuruna tee Ingkoo.
7 Iaku kumangule roonamo kapeenciku,
samalo-samalo loluku apotiburi abhaho kolemaku.
8 Mataku amarea roonamo kaporona inca,
tee amarawu roonamo bhari-bharia bhaliku.
9 +Dhencumo minaaka i karoku, e manga mia mopewauna kadhaki,
roonamo KAWASANA OPU arangoa o tangiku.
10 KAWASANA OPU arangomea iemaniku
tee atarimamea o doʼaku.
11 Bhari-bharia musuku bheanamisi kaea tee atokidha mpuu,
manga incia asowo tee apokawaaka kaea sakijamata.
+ 6:9 Mat. 7:23; Luk. 13:27.