29
Kaogesana KAWASANA OPU i Nuncana Garura*
29:1-11
1 +Zaburuna Daud.
Pujimo KAWASANA OPU, e manga mahalukuna sorogaa,
pujimo kaogesana tee kuasana.
2 Pujimo sarona KAWASANA OPU momulia
tee usombaia upake pakea momangkilo.
3 Wakutuuna KAWASANA OPU apogau,
suarana Aulataʼala Momulia atorango angkolele
mboomo guntu i tangana andala.
4 Suarana KAWASANA OPU amakaa mpuu,
Suarana KAWASANA OPU abukeaka kuasa.
5 Wakutuuna KAWASANA OPU apogau, amembali akatuki manga puuna aras,
tee uka amembali apatobhata manga puuna aras motuwuna i Libanon.
6 Incia apewau Gunu Libanon apekatiba-tiba mboomo anana sapi,
tee Gunu Siryon mboomo anana karambau.
7 Suarana KAWASANA OPU apewau bherese apokilati.
8 Suarana KAWASANA OPU apamembali tana matuu atorende,
KAWASANA OPU apamembali Tana Matuu Kades atorende.
9 Suarana KAWASANA OPU amembali apakoana rusa bhawine mobhawa-bhawa,
tee apamembali manga koo amembali amatuu.
I nuncana Bhanuana Momangkilona
bhari-bharia uumati agora "Muliangimo KAWASANA OPU!"
10 KAWASANA OPU akokuasa i bhawona mawa,
KAWASANA OPU o raja mokokuasa to saʼumurua.
11 Maasangia KAWASANA OPU adhawu kakaa to uumatina,
tee abarakatiakea kasanaa tee kaʼamani to uumatina.
* 29: Garura: Ngalu makaa mpuu. + 29:1 Zab. 96:7-9.