129
Aemani Kahukumu to Manga Musuna
129:1-8
1 Laguna ziara.
"Pepuu dhaangia kumangura amenturumo mpuu apanarakaaku manga musuku,"
taroakamo miana Israel apogau mboo sumai,
2 "Pepuu dhaangia kumangura amenturumo mpuu apanarakaaku manga musuku,
maka manga incia inda amembali ataloaku.
3 Manga incia apekambela awaaku mboomo tana ibhingkuni,
amaarate tee amandala o kambelana awaaku mboomo pande poinawu mobhingkunina tana.
4 KAWASANA OPU abanara.
Incia padhamo atumpo rabuta ibhokena manga mia madhaki mamudhaakana mangarambasaka minaaka i kuasana mia madhaki.
5 Taroakamo bhari-bharia mia mobancina Sion
asowo tee amaea.
6 Taroakamo manga incia mboomo rumpu i bhawona padhana bhanua
amalau wakutuuna tangasaana atuwu;
7 manga pande dhodhona gandum inda awelia,
tee manga pande bhokena timpua inda abhokea rampaakanamo rumpu sumai inda akoguna.
8 Sabutuna manga mia molalo inda bheapogau,
"Maasangia abarakatiko KAWASANA OPU,
Ingkami tabarakatiko i nuncana sarona KAWASANA OPU."