81
Lagu i Wakutuuna Pebhaanguiana Pojanjia
81:1-17
1 To kapalana molaguna. Mboomo lagu Gitit.* Zaburuna Asaf.
2 Sambo-sambomo to Kawasana Opu, o kakaata.
Sambomo tee ukaunde-undemo to Aulataʼala isombana Yakub.
3 Lagumo tee upakoonimea o ganda-ganda,
pakoonimea o kecapi momandii upapooseakea tee suarana gambusu.
4 Towiimea o torompe i bula mobhaau,
i wakutuuna kainawana bula, i eona raraeata.
5 Siitumo saangu katotapu to miana Israel,
saangu hukumu minaaka i Aulataʼala isombana Yakub.
6 Incia apatotapua amembali saangu kaudhania to siwuluna Yusuf,
wakutuuna Incia aewangi Tana Mesir.
Iaku kurango suara inda imatauku,†
7 "Iaku padhamo kuangka bhawaamu minaaka i awaamu,
tee o limamu kupalapea minaaka i langka kasodhaamu.
8 I nuncana kaseke ingkoo ugora, kasiimpo kurambasakako.
Kulawani ingkoo minaaka i tampa rahasiana guntu,
tee Iaku padhamo kuuji ingkoo i matana uwe Meriba.‡
Sela
9 E uumatiku, rangoa opea iudhaniakaku!
E Israel, ande mpuu ingkoo unda uperangoiaku!
10 +Bholi dhaangia i tanga-tangamiu aulataʼala mosagaanana,
tee bholimo usomba dewana lipu mosagaanana.
11 Iakumo KAWASANA OPU, Aulataʼalamu,
mobhawako ulimba minaaka i tana Mesir.
Bungkalea ngangamu pekaewa-ewa, tee bhekuantokia kupabukea."
12 "Maka, o uumatiku amendeu aperangoiaku,
Israel amendeu atungku i aroaku.
13 Sababuna sumai, Iaku kutaroaka manga incia amentagali torosu,
sabutuna manga incia adhadhi aose haejatina karona.
14 Ande mpuu o uumatiku aunda aperangoiaku,
ande mpuu Israel aunda adhadhi mboomo kapeeluku,
15 sumaimo bhekuagoria to kupekatalo musuna manga incia,
tee kuewangi bhari-bharia bhalina manga incia.
16 Manga mia mobancina KAWASANA OPU naile itu bheatungku tee arengku i aroana,
tee kahukumuna to manga incia bheanamisia saʼumurua.
17 Maka, bhekudhawuakako kinande minaaka i gandum momalapena mpuu,
tee uka iaku bhekupekambosuakako golana uwani minaaka gunu bhatu."
* 81:1 Gitit: Zaburu incia sii aose suarana lagu tee gambusu minaaka i Gat, siitumo sala saangu kota miana Filistin. Gat sumai mopadhana imbooresina Nabii Daud wakutuuna apalaiaka karona minaaka i Raja Saul. † 81:6 suara inda imatauku: Siitumo suarana Kawasana Opu mopogauna tee siwuluna Yusuf. ‡ 81:8 Meriba: I tampana incia sumai manga miana Israel inda tee uwena tee apeenci i Aulataʼala (kamatea Limb. 17:7). + 81:10 Limb. 20:2-3.