115
Kamuliangi Tangkanamo to Kawasana Opu
115:1-18
1 Mencuana ingkami, e KAWASANA OPU, mencuana ingkami,
maka soomo saromu molaengana imuliangi,
roonamo kaasimu molagina tee umembali utoparacaea.
2 Pokia manga lipu mosagaanana bheapogau,
"I iapai o Aulataʼalana manga incia?"
3 Aulataʼalamami dhaangia i sorogaa,
Incia bheapewau opeapo uka ipeeluna.
4 +Barahalana manga lipu sumai minaaka i bulawa tee pera,
ikarajaana limana maanusia.
5 Manga barahala sumai akomuncu, maka inda amembali apogau,
akomata, maka inda amembali apokamata,
6 akotalinga, maka inda amembali aporango,
akoango, maka inda amembali apebhou,
7 akolima, maka inda dhaangia momembalina ipererena,
akoae, maka inda amembali alingka,
tee inda amembali uka apalimba suara minaaka i goncona.
8 Manga mia mokarajaaia amembali apokana tee barahala sumai,
tee bhari-bharia mia moparacaeana i barahala sumai.
9 E Israel, paracaeamo i KAWASANA OPU!
Incia motulungikomiu tee amembali katangkesi mojaganikomiu.
10 E manga imamu mominaakana i siwuluna Harun, paracaeamo i KAWASANA OPU.
Incia motulungikomiu tee amembali katangkesi mojaganikomiu.
11 E manga mia momaekana tee KAWASANA OPU, paracaeamo i KAWASANA OPU!
Incia motulungikomiu tee amembali katangkesi mojaganikomiu.
12 KAWASANA OPU manga udhani tee bheamangabarakati,
Incia bheabarakati miana Israel,
tee bhari-bharia imamu mominaakana i siwuluna Harun,
13 +tee Incia bheabarakati manga mia momaekana tee KAWASANA OPU,
malape o kaogesa atawa o mia momaidhiidhi.
14 Maasangia KAWASANA OPU apekabharia o siwulumu,
malape to ingkoo atawa to manga anamu.
15 Maasangia ingkoo abarakatiko KAWASANA OPU,
mopadhaangiana laiana tee alamu!
16 Laiana momalanga sumai o pewauana KAWASANA OPU,
maka o alamu sii padhamo adhawuakea to anana maanusia.
17 Manga mia momate inda bheapuji-puji KAWASANA OPU,
mboo sumai uka manga mia mosapona i duniana mia mate momalino,
18 maka ingkita dhaangiapo modhadhina sii bhemopujina KAWASANA OPU
pepuu sii-sii sakawana saʼumurua.
Pujimea o KAWASANA OPU!
+ 115:4 Zab. 135:15-18; Wah. 9:20. + 115:13 Wah. 11:18.