113
Kawasana Opu Apekalanga Mia Momaidhiidhi
113:1-9
1 Pujimea o KAWASANA OPU!
Pujimea, e manga bhatuana KAWASANA OPU,
pujimea o sarona KAWASANA OPU!
2 Bhari-bharia kapujia to sarona KAWASANA OPU,
sii-sii sampe saʼumurua!
3 Pepuu minaaka i abhete matanaeo sakawana asoo matanaeo,
sarona KAWASANA OPU alaenga atopuji.
4 KAWASANA OPU amalanga tee akokuasa i bhawona bhari-bharia lipu,
tee kamuliangina alabhi amalanga minaaka i laiana.
5 Incema buaka mboomo KAWASANA OPU, Aulataʼalata,
mokokauncuramakana i tampa momalanga,
6 tee mopaʼungkona karona to apotonto
i laiana tee i alamu?
7 Incia aangka mia misikini minaaka i ngawu,
tee apalimba mia monarakaa minaaka i kabumbuna ngawu
8 to apauncura manga incia aposaangu tee manga kaogesa
minaaka i uumatina.
9 Incia arahumatiakea anaana i manga bhawine mokomba,*
sabutuna o bhawine sumai akaunde-unde i nuncana bhanuana.
Pujimea o KAWASANA OPU!
* 113:9 bhawine mokomba: Bhawine inda momembalina mokoana.