30
Doʼa Sukuru roonamo Asalaamati minaaka i Balaa
30:1-13
1 Zaburuna Daud to alaguaka wakutuuna lipuna Israel alimbaisi Bhanua Mangkilo.
2 Iaku kupujiko, e KAWASANA OPU,
sababuna Ingkoo padhamo upasalaamatiaku
tee inda utaroaka musuku asamboakaaku.
3 E KAWASANA OPU, e Aulataʼalaku, iaku kugora i Ingkoo kuemani tulungi
tee Ingkoo mopauntona kapiiku.
4 E KAWASANA OPU Ingkoo padhamo uangkaaku minaaka i alamuna koburu,
Ingkoo padhamo upotaangiaka dhadhiku sabutuna iaku inda kusapo i liana koburu.
5 E manga mia mosaalihi, laguakamea manga lagu kapujia to KAWASANA OPU,
bhoasakamea o kasukuru to sarona momangkilona.
6 Satotuuna o amarana sabantaramea,
maka o kalapena saʼumurua.
Moomini tatangi samaloa,
maka i wakutuuna saeona bhetakaunde-undemo.
7 Roonamo kumasanaa, kupogau,
"Dhadhiku bheaʼamani torosu!"
8 E KAWASANA OPU, roonamo kalapena incamu,
Upamembaliaku mboomo gunu momatangka.
Maka wakutuuna ubuniaka roumu,
iaku kumaeka.
9 I Ingkoo iaku kugora, e KAWASANA OPU,
tee i Aulataʼala kuemani kaasi,
10 "Opea o faʼedana to Ingkoo ande amabhotu inyawaku
tee kupesua i nuncana koburu?
Amembali buaka o ngawu asukuru i Ingkoo
tee apakoleleaka ande Ingkoo umembali utoparacaea?
11 E KAWASANA OPU, maasangia urangoa tee umaasiakaaku.
E KAWASANA OPU, tulungiaku!"
12 Tangiku ubhaliia amembali manari kaunde-unde,
kae kadhu tandana kaporona incaku ualea,
tee o tangaku ubhokeakea tee kasanaa.
13 Sabutuna kumembali kulaguaka lagu kapujia to Ingkoo
tee inda soo kukatongo-tongo.
E KAWASANA OPU, e Aulataʼalaku, iaku gauku kusukuru i Ingkoo
to saʼumurua.