56
I Nuncana Kanarakaa, Taharapu i Aulataʼala
56:1-14
1 +To kapalana molaguna.
Mboomo lagu: Manu-manu jarajara mopopoteona i puuna kau tarbantin* momaridho. Zaburuna Daud wakutuuna miana Filistin arako incia i Gat.
2 E Kawasana Opu, maasiakaaku roonamo manga mia alanda-landakiaku
tee saeoa apisakiaku.
3 Manga musuku sadia alanda-landakiaku,
abhari mia moewangiaku, e Aulataʼala Momalanga!
4 I wakutuuna kumaeka,
kuparacaea i Ingkoo.
5 Iaku kupuji firimanina Aulataʼala,
tee kuparacaea i Aulataʼala, siitumo inda bhekumaeka.
Opea momembalina ipewauna maanusia to iaku? Inda dhaangia!
6 Saeoa musuku apatiipambuli pogauku,
bhari-bharia haejatina manga incia to iaku amadhaki.
7 Manga incia aporomusaka tee apeopo,
alukuti bhengkalaku,
tee ahaejati apekamateaku.
8 Balasia manga incia to kadhakina ipewauna;
e Kawasana Opu, patobhatamea manga lipu tee amaramu!
9 Ingkoo umataua saopea kabharina kanarakaaku,
Udhika loluku i nuncana butolomu.
Buaka bhari-bharia dhaangia i nuncana kitabimu?
10 Sumaimo manga musuku bheasowo
i wakutuuna kugora.
Tee mboo sumai, kumataua
ande Aulataʼala aewaakaaku.
11 Iaku kupogauaka kalape to KAWASANA OPU tee kupuji firimanina,
roonamo Aulataʼala adhawu janji momalape.
12 Iaku kuparacaea i Incia, siitumo iaku inda bhekumaeka.
Opea momembalina ipewauna maanusia to iaku?
13 E Aulataʼala, kuwaajibu bhekupewaua tolauna oniku tee Ingkoo,
bhekupasombaaka kurubani kasukuru i Ingkoo.
14 Sababuna Ingkoo upasalaamatiaku minaaka i mate,
tee ujaganiaku sabutuna inda kutosunu.
Tee mboo sumai, iaku kumembali kulingka i aroana Aulataʼala
i nuncana kainawana dhadhi.
+ 56:1 1Sa. 21:12. * 56:1 tarbantin: Sagiu puuna kau maoge tee rahana abhari mboomo puuna kau wuraha.