79
Doʼana Uumati Motopisaki
79:1-13
1 +Zaburuna Asaf.
E Aulataʼala, manga lipu inda momatauko apesuamo i nuncana tana tinaurakamu!
Manga incia apanaajisi Bhanuamu Momangkilo;
manga incia padhamo apahancuru saangua kota Yerusalem.
2 Manga incia padhamo adhawuaka maeatina manga bhatuamu
to kinandena manga manu-manu i laiana,
tee o dagina maeatina manga mia mosaalihi to binata maila.
3 Manga incia padhamo alali raana manga mia sumai mboomo uwe
i saangua kota Yerusalem, tee inda dhaangia mokoburua.
4 Ingkami tamembalimo kahinana manga sarimbanuamami,
tee tamembali kaele-ele tee giu ipogauakana manga mia isaripimami.
5 E KAWASANA OPU, sakawana naepia? Buaka Ingkoo bheupamuru to saʼumurua
tee amaramu bhearore mboomo waa roonamo ukaura-ura?
6 Pasapomea o pamurumu
i bhawona manga lipu inda momatauko,
tee i bhawona manga pamarinta
inda mosombako!
7 Sababuna manga incia padhamo apepadhaia uumatimu, siitumo siwuluna Yakub,
tee apahancuru mbooresana.
8 Bholi upatanggoaka to ingkami o kasalahana manga opu-opuamami,
taroakamo o rahumatimu amadhei akawa i ingkami
roonamo amatemo akalamami.
9 Manga tulungimo, e Aulataʼala mopasalaamatina ingkami,
to kaogesana saromu.
Rampaakanamo saromu,
manga rambasaka tee manga amponi minaaka i dosa-dosamami.
10 Bholi utaroakea manga lipu mosagaanana aabha,
"Iapai o Aulataʼalana manga incia?"
Taroakamo ingkami takamatako wakutuuna ubalasi raana manga bhatuamu motopekamatena,
mamudhaakana manga lipu amataua.
11 Taroakamo o pekidheina manga mia mototaangi
akawa i aroamu;
rampaakanamo kaogena kuasamu,
taroakamo adhadhiaka manga mia mopadhana itantuaka to atopekamate.
12 Balasia manga lipu i saripimami sumai
pitu kali lipa o kahina mboomo mopadhana ipewauna manga incia to Ingkoo, e Kawasana Opu!
13 Sumaimo ingkami o uumatimu, dumba igembalamu sii,
bhetasukuru i Ingkoo saʼumurua,
tee minaaka i siwulumami sakawana siwulu bhemoumbana bheapetulatulaaka kaogesana saromu.
+ 79:1 2Ra. 25:8-10; 2Taw. 36:17-19; Yer. 52:12-14.