19
Lagu to Kandawuna Babel
19:1-5
1 Sapadhana incia sumai iaku kurango suara momakaa mboomo suarana poromua momaoge i sorogaa, agora,
"Bhari-bharia kapujia to Aulataʼala!
Kasalaamati, kamuliangi tee o kuasana bhari-bharia pewauana Aulataʼalata,
2 +roonamo kahaakimuna abanara tee aʼadili!
Incia padhamo ahaakimu pasunda maoge sumai,
mopadhana mopekadhakina dunia tee pewau pebulana.
Aulataʼala padhamo abholosi bhawine pasunda sumai,
to raana manga bhatuana Aulataʼala motopekamatena.
3 +To kamondona rua mpearo manga incia bhari-bharia agora,
"Bhari-bharia kapujia to Aulataʼala!
Ombu mominaakana i waa mopekangauna kota maoge sumai bheapene torosu
tee inda aunto-unto saʼumurua."
4 Kasiimpo rua pulu pata miaia manga mancuana tee pata miaia mahaluku sumai uka asuju asomba Aulataʼala i bhawona kauncuramakana sumai, tee manga incia apogau,
"Aamin! Bhari-bharia kapujia to Aulataʼala!"
5 +Kasiimpo atorangomo suara minaaka i kauncuramaka sumai mopogauna,
"Pujimo Kawasana Aulataʼalata,
e bhari-bharia bhatuana,
ingkomiu momaekana tee Aulataʼala,
malape o kaogesa atawa o mia maidhiidhi!"
Kariaa Kawiana Anana Dumba
19:6-10
6 +Kasiimpo iaku kurango saangu suara mboomo suarana poromuana mia bhari. Nduuna mboomo uwena mawa tee suarana guntu momaoge, pogauna,
"Bhari-bharia kapujia to Aulataʼala!
Roonamo Kawasana Opu, Aulataʼalata Mokokuasana Mpuu,
sii-sii aparinta amembali raja.
7 Maimo takaunde-unde tee tasambo-samboaka,
tee tamuliangia!
Roonamo eo kawiana Anana Dumba akawamo,
tee o panganti bhawine padhamo apasiapu karona.
8 Kae lenan moʼalusu mokombena momaputi tee momangkilona
padhamo adhawuakea to incia to apakea."
(Kae lenan moʼalusu iwe sii to agambaraaka giu malape ipewauna manga mia mosaalihi to aoseaka tuturana Aulataʼala.)
9 +Malaaʼekati sumai apogau tee iaku, "Burimea o giu incia sii, 'Amasanaamo bhari-bharia mia motokembana i kariaa kawiana Anana Dumba.' " Kasiimpo apogau uka, "Siimo pogau mobanara minaaka i Aulataʼala."
10 Sumaimo iaku kusujumo i aena to kusombaia, maka incia apogau, "Bholi! Bholi usombaaku, roonamo iaku soo bhatua molaianina Aulataʼala, mopokanana tee ingkoo tee bhari-bharia witinaimu mokenina pekatangka kasakusiina to Isa. Sombamo Aulataʼala sumai! Roonamo kasakusiina to Isa satotuuna o karajaana Rohina Momangkilo, apokana tee apaumbaaka firimanina Aulataʼala.
Firimanina Aulataʼala
19:11-16
11 +Kasiimpo iaku kukamata sorogaa atobungkale, tee atiumbamo sambaa ajara maputi. Mia mosawikia akosaroaka Motoparacaeana tee Mobanarana, roonamo Incia aʼadili wakutuuna ahaakimu tee wakutuuna apotimbe. 12 +Matana mboomo rorena waa tee i bhaana apake abhari mahakota. I karona atoburiaka saangu saro inda imatauna incemapo uka, tee tangkanamo karona momatauna saro incia sumai. 13 Incia apake juba mopadhana motopalondona i raa, tee Incia atosarongi 'Firimanina Aulataʼala.' 14 Bhari-bharia tantarana sorogaa aosea tee asawi i manga ajara maputi tee apake kae lenan moʼalusu maputi momangkilo. 15 +Minaaka i ngangana Incia mosawikina ajara maputi sumai alimba samata hancu momatadha to abhebheaka bhari-bharia lipu, tee bheaparintangia tee katuko ase. Incia bheapio angguru i tampana pioana angguruna pamuruna Aulataʼala Mokokuasana Mpuu. 16 I jubana tee paana atoburiaka saangu saro, siitumo "Rajana bhari-bharia raja, tee Opuna bhari-bharia opu."
Binata tee Nabiina Atotalo
19:17-21
17 +Kasiimpo iaku kukamata malaaʼekati akabhale-bhale i bhawona matana eo. Tee suara momakaa incia agoraaka bhari-bharia manu-manu mopolakana i tanga-tangana laiana, pogauna, "Maimo ingkomiu uporomusakaaka i kariaana Aulataʼala momaoge sii, 18 mamudhaakana ingkomiu ukande dagina manga raja, dagina manga kapita, dagina manga mia makaa, dagina ajara tee mosawikia, tee dagina bhari-bharia maanusia, malape kaogesa atawa o mia maidhiidhi, bhatua atawa o maradhika."
19 Kasiimpo kukamata Binata Masega bhaa-bhaana i saao tee bhari-bharia raja i dunia tee manga tantarana aporomusaka to apotimbe abhali Incia mosawikina ajara maputi tee tantarana. 20 +Maka o Binata Masega sumai atorako apoose tee nabii gau-gau mopadhana mopadhaangiana manga tanda inda momentela i aroana binata sumai. Tee manga tanda inda momentela incia siimo mopasaladhalana bhari-bharia mia mokotandaakana binata incia sumai tee manga mia mosombana patuna. Kasiimpo binata tee nabii gau-gau sumai atudhaakea kadhadhi-dhadhi i nuncana tawona waa mokarore-rorena tee walera. 21 Sainamo mosagaanana apekamatea tee hancuna molimbana minaaka i ngangana Incia mosawikina ajara sumai, tee bhari-bharia manu-manu uka amambosu akande dagina manga incia.
+ 19:2 Kap. 32:43; 2Ra. 9:7. + 19:3 Yes. 34:10. + 19:5 Zab. 115:13. + 19:6 Zab. 93:1; 97:1; 99:1; Yeh. 1:24. + 19:9 Mat. 22:2-3. + 19:11 Zab. 96:13; Yes. 11:4; Yeh. 1:1. + 19:12 Dan. 10:6. + 19:15 Zab. 2:9; Yes. 63:3; Yol. 3:13; Wah. 14:20. + 19:17 Yeh. 39:17-20. + 19:20 Wah. 13:1-18.