47
Aulataʼala Rajana Saangua Alamu
47:1-10
1 To kapalana molaguna. Zaburu minaaka i miana Korah.
2 E bhari-bharia lipu, pujimo Aulataʼala!
Bhija-bhijamea o Aulataʼala tee usambo-sambomo.
3 Roonamo KAWASANA OPU Momalanga sumai atomaeka mpuu,
Incia o raja maoge mokuasaina saangua alamu.
4 Incia apekatalo manga lipu tee adhawuakea i nuncana kuasata,
tee manga lipu adhikaia i tambena aeta.
5 Incia mangapiliaka tana
bhemomembalina tinauraka ibanggaakata saʼumurua.*
Ingkita o siwuluna Yakub,
uumati imaasiakana.
Sela
6 Wakutuuna Aulataʼala akompa i kauncuramakana, manga mia asambo-sambo tee akaunde-unde,
tee atowiiakea sangkakala.
7 Laguakamea o lagu kapujia to Aulataʼala, laguakamea!
Laguakamea o lagu kapujia to Rajata, laguakamea!
8 Roonamo Aulataʼala o Rajana saangua alamu,
laguakamea o laguna kaadhari!
9 Aulataʼala satotuuna o Rajana bhari-bharia lipu,
Incia amboore i bhawona kauncuramakana momangkilo.
10 Manga kapalana lipu aporomusaka
to amembali uumatina Aulataʼala isombana Ibrahim.
Roonamo bhari-bharia mokuasaina alamu sii atungku i Aulataʼala,
Incia atomuliangi mpuu.
* 47:5 tinauraka ibanggaakata saʼumurua: Tinauraka sumai siitumo Tana Kanaan, tana ijanjiakana Aulataʼala to Ibrahim tee manga siwuluna.