12
Bhawine tee Naga
12:1-6
1 Kasiimpo atokamatamo saangu tanda momaoge i laiana: Samia bhawine apobhajuaka matana eo, tee o bula amembali polandakana aena, tee sapulu rua angu kalipopo amembali mahakota i bhaana. 2 Bhawine incia sumai tangasaana abhawa-bhawa, tee roonamo akawamo wakutuuna to akoana incia apekee roonamo anamisi kapii.
3 +Kasiimpo atokamatamo uka o tanda mosagaanana i laiana: Dhaangia sambaa o naga mokowaranaana maleʼi, bhaana pitu angu, tanduna sapulu angu. I bhawona bhaana dhaangia pitu angu o mahakotana. 4 +Lencina naga sumai asoro saidhepo talu pulu talu parasee kalipopo minaaka i manga kalipopo i laiana, kasiimpo atudhaakea i dunia. Naga sumai akakaro i aroana bhawine bhemokoanana sumai mamudhaakana amembali adhoku o anaana bhawine sumai wakutuuna anaana sumai alaahiri.
5 +Bhawine sumai apalaahiri samia ana umane bhemoparintangina bhari-bharia lipu tee katuko ase. Maka o anana sumai atoala madhei minaaka i bhawine sumai tee abhawea i Aulataʼala i aroana kauncuramakana. 6 Sabutuna o bhawine sumai apalai i tana matuu, i tampa mopadhana ipasadiaakana Aulataʼala to incia. Iwe sumai incia atodhambaaka 1.260 eo kangengena.
Naga Atotalo
12:7-9
7 +Kasiimpo adhaangiamo potimbea i sorogaa. Mikhael tee manga malaaʼekatina apotimbe abhali naga sumai, tee o naga sumai uka apoose tee manga malaaʼekatina abhali Mikhael. 8 Maka o naga tee manga malaaʼekatina ataloa Mikhael, sumaimo manga incia atopadhencu minaaka i sorogaa tee indamo amembali ambuli iwe sumai. 9 +Naga maoge sumai siitumo o ulo* modhaangiana minaaka i zamani momangenge mokosaroakana Ibilisi tee Seetani mopasaladhalana bhari-bharia miana dunia sumai atopadhencu tee atotudhaaka i dunia apoose tee manga malaaʼekatina.
Laguna Mokanana
12:10-12
10 +Kasiimpo kurango uka suara momakaa i sorogaa mopogauna,
"Sii-sii akawamo kasalaamati, kuasa, tee pamarintana Aulataʼalata,
tee kuasana Al Masi mopadhana ilantina Aulataʼala to moparintana dunia sii.
Roonamo Ibilisi moraeakana manga witinaita
malo tee eo i aroana Aulataʼalata,
padhamo atudhaakea i sambalina sorogaa.
11 Manga witinaita padhamo apekatalo Ibilisi
tee raana Anana Dumba
tee kasakusii mobanara ipakawaakana manga incia.
Sakawana amate uka
manga incia arela akurubaniaka inyawana.
12 Rampaakanamo sumai ukaunde-undemo, e sorogaa
tee bhari-bharia momboorena i nuncana!
Maka ucilakamo ingkomiu, e alamu tee tawo,
roonamo Ibilisi asapoikikomiu!
Incia apamurumo mpuu,
roonamo incia amataumea ande o wakutuuna amakasumo."
Naga Apajere Bhawine Sumai
12:13-18
13 Wakutuuna naga sumai amataua ande incia atobhanakamo i dunia, incia apepuumo apajere bhawine mopalaahirina ana umane sumai. 14 +Maka roonamo bhawine sumai adhawua sapasa panina manu-manu, mboomo panina bunia momaoge, mamudhaakana incia amembali apolaka i tampana i tana matuu, to atodhambaaka kangengena talu tao satanga, tee amaridho minaaka i ulo sumai. 15 Sabutuna o ulo sumai, siitumo o naga, apalimba uwe minaaka i ngangana, tee o uwe sumai asiwulu mboomo umala i totona bhawine sumai, mamudhaakana o bhawine sumai apaampe. 16 Maka o tana aumba aago bhawine sumai. Tana aponganga kasiimpo adhoku uwe molimbana minaaka i ngangana naga sumai. 17 Naga sumai aʼamaramo mpuu tee bhawine sumai, kasiimpo incia alingka ahumbuni bhilaana siwuluna bhawine sumai, siitumo bhari-bharia mia motaʼatina i parintana Aulataʼala, tee modhawuna kasakusiina to Isa. 18 Kasiimpo naga sumai akabhale-bhale i bhiwina tawo.
+ 12:3 Dan. 7:7. + 12:4 Dan. 8:10. + 12:5 Zab. 2:9; Yes. 66:7. + 12:7 Dan. 10:13; 10:21; 12:1; 9. + 12:9 Bhaa. 3:1; Luk. 10:18. * 12:9 ulo modhaangiana minaaka i zamani momangenge: Ulo incia sii isarongiaka Ibilisi tee mowujuna Adamu tee Hawa i Inawuna Eden to apewauaka dosa. Kamata Bhaa. 3:1-6. + 12:10 Ayb. 1:9-11; Zak. 3:1. + 12:14 Dan. 7:25; 12:7.