43
1 E Aulataʼala, dhawuakumo kaʼadili,
tee uewaaka parakaraku i aroana lipu modorohaka.
Pabebasiaku minaaka i pande pekagau tee mia madhaki,
2 roonamo Ingkoomo Aulataʼala peulusaku.
Pokia Ingkoo umendeuaku?
Pokia iaku sadiamo kusukara
roonamo kapisakina musu?
3 Lambokoa o kainawamu tee kabanaramu
to akapalaikiaku
tee abhawaaku i gunumu momangkilo,
i tampana mbooresamu.
4 Sumaimo, iaku bhekulingka kuporope i tampa tunuana kurubani to Aulataʼala,
iaku bhekupoaro i Aulataʼala, mopasanaaku tee mopaunde-undeaku.
Iaku bhekupujiko tee kecapi,
e Kawasana Opu, e Aulataʼalaku.
5 Pokia umaasi e ngangarandaku
tee pokia ulilaho i nuncana badaku?
Uharapumo i Aulataʼala roonamo iaku uka bhekupuji Incia,
Aulataʼalaku mopasalaamatiaku.