22
Aulataʼala, Haakimu Moʼadili
22:1-32
1 To kapalana molaguna. Mboomo lagu: Rusa i wakutuuna raneeo. Zaburuna Daud.
2 +E Aulataʼalaku, e Aulataʼalaku, pokia ubholiaku?
Pokia upekaridho, inda utulungiaku
tee inda uperangoi goraku?
3 E Aulataʼalaku, i wakutuuna eo iaku kudoʼa,
maka Ingkoo inda ulawani,
tee malo uka iaku kudoʼa,
maka o ngangarandaku inda uka awesa.
4 Garaaka Ingkoo Momangkilona,
Ingkoo ukokauncuramaka i bhawona manga kapujiana miana Israel.
5 Opu-opuamami aparacaeako.
Manga incia aparacaea, to upasalaamatia.
6 Manga incia agora i Ingkoo, kasiimpo upasalaamatia;
manga incia aparacaeako, tee inda upekaeaia.
7 Maka iaku sii mboomo ulo-ulo, mencuanamo mboomo maanusia.
Manga maanusia ahinaaku tee mia abhari abanciaku.
8 +Bhari-bharia mia mokamataaku aele-eleaku.
Manga incia angiripiaku, tee alengko-lengkoakaaku bhaana,
9 +"Incia atangkaaka KAWASANA OPU
sumaimo taroakamo Incia mopabebasia!
Taroakamo KAWASANA OPU mopasalaamatia
roonamo KAWASANA OPU amaasiakea."
10 Maka Ingkoomo mopalimbaaku minaaka i nuncana kadhuma,
tee ujaganiaku i sangoana inaku.
11 Mancuanaku apasarakaakaaku to Ingkoo pepuu minaaka i nuncana kompona.
Apepuu minaaka i nuncana kadhumana inaku, Ingkoomo Aulataʼalaku.
12 Bholi upekaridho, roonamo o balaa amakasumo
tee inda dhaangia motulungiaku.
13 Abhari o sapi umane molibutiaku,
tee gulumana karambau umane minaaka i Basan alibuaku.
14 Manga binata sumai abungkale ngangana pekaewa i aroaku,
mboomo singa mopapakina kinandena tee akomburu.
15 Kakaaku mboomo uwe motolali,
bhari-bharia bukuku atorambasaka minaaka i losuaku.
Ateku mboomo taru,
arere i nuncana badaku.
16 Mbalo-mbalona bhorokoku amatuu mboomo kapasana balanga,
tee o dhelaku apika i ngaraku.
Ingkoo upewauaku mboomo mia mate.
17 Manga mantoa alibutiaku,
tee gulumana mia madhaki alibuaku.
Manga incia asula limaku tee aeku.
18 Bhari-bharia bukuku amembali kugagaria,
manga incia atontoaku tee akamakamataaku.
19 +Manga incia apodhawu-dhawuakea o pakeaku sumai,
tee aʼundia.
20 Maka Ingkoo e KAWASANA OPU bholi umaridho minaaka i karoku!
Ingkoomo mopekatangkana bukuku, umbamo madhei utulungiaku!
21 Rambasakea o inyawaku minaaka i ewanga,
tee upasalaamatiaku minaaka i mantoa mopapakiaku.
22 Rambasakaaku minaaka i ngangana singa
tee minaaka i tanduna karambau.
Ingkoo padhamo upasalaamatiaku.
23 +Iaku bhekupetulatulaaka saromu i manga witinaiku,
tee i tanga-tangana jamaʼa bhekupuji-pujiko.
24 Pujimo Incia, e manga mia momaekana i KAWASANA OPU!
E bhari-bharia siwuluna Yakub, muliangia o KAWASANA OPU!
E bhari-bharia siwuluna Israel, sujumo i Incia!
25 Sababuna Incia inda apandaʼente tee ahina o mia motopisaki,
tee inda abuniaka rouna minaaka i mia incia sumai,
maka aperangoi o mia motopisaki sumai wakutuuna agora aemani tulungi i Incia.
26 Roonamo Ingkoo, iaku kupuji-pujiko
i tanga-tangana jamaʼa mobhari sumai,
tee iaku bhekupomea tolauna oniku
i aroana manga mia momaekana tee Ingkoo.
27 Iaku bhekukemba manga mia misikini mamudhaakana akande sakawana amambosu;
mia mopeelona KAWASANA OPU bheapujia;
taroakamo manga incia bhari-bharia amarambe o umuruna!
28 Bhari-bharia lipu i dunia bheaudhania tee ambuli apuji kaogesana KAWASANA OPU.
Bhari-bharia siwulu minaaka i manga lipu bheasuju tee asomba i aroana
29 roonamo tangkanamo KAWASANA OPU mokopamarintana,
Incia moparintana i bhari-bharia lipu.
30 Bhari-bharia mia morangkaea i dunia sii
bheasomba tee asuju i Incia.
Bhari-bharia maanusia mofanaa
bheasuju i aroana.
31 Manga opu-opuana naile itu bheasomba i Incia
tee apetulatulaaka KAWASANA OPU i siwuluna bhemoumbana naile itu.
32 Manga incia bheaumba tee apetulatulaaka kabanara
i lipu tee siwulu bhemoumbana naile itu
ande o KAWASANA OPU aʼadili tee uumatina.
Totuumo, Incia padhamo apewau mboo sumai.
+ 22:2 Mat. 27:46; Mrk. 15:34. + 22:8 Mat. 27:39; Mrk. 15:29. + 22:9 Mat. 27:43. + 22:19 Mat. 27:35; Mrk. 15:24; Luk. 23:34; Yah. 19:24. + 22:23 Ibr. 2:12.