88
Doʼa i Wakutuuna Tamapii Makaa
88:1-19
1 Doʼa to kapalana molaguna. Zaburuna miana Korah. Mboomo lagu: Kasukarana Kanarakaa.
Lagu kaadharina Heman, miana Ezrahi.
2 E KAWASANA OPU, e Aulataʼala mopasalaamatiaku,
iaku kukagora-gora o eo tee malo i aroamu.
3 Taroakamo o doʼaku akawa i aroamu.
Maasangia urangoa o goraku.
4 Roonamo abharimo mpuu kunamisi kanarakaa,
tee saidhepo kumate.
5 Iaku kutolentu i tanga-tangana mia mopesuana i liana koburu,
tee o kakaana bukuku kabilanga atopadhamo.
6 Iaku mboomo mia motobholi i tanga-tangana mia mate,
mboomo mia motopekamate ipatidhole i nuncana koburu,
tee indamo uudhaniaku uka,
roonamo kutorambasakamo minaaka i limamu.
7 Ingkoo udhikaaku i nuncana koburu i tambe mpuu,
i tampa momandala tee momalalanda.
8 Pamurumu amatamo mpuu kunamisia,
tee utaburiaku mboomo ewona tawo.
Sela
9 Ingkoo upekaridhoakaaku manga musirahaku,
tee upewaua manga incia amarikaaku.
Iaku kumboore i nuncana kurunga tee inda amembali kulimba;
10 mataku amarea roonamo kanarakaa.
E KAWASANA OPU, saesaeo iaku kugora i Ingkoo,
iaku kutaanaka limaku i Ingkoo.
11 Buaka Ingkoo bheupewau muuzizati to mia mate? Inda!
Buaka o rohi bheabhangu to apuji Ingkoo? Inda!
Sela
12 Buaka o kaasimu molagina atopakoleleaka i nuncana koburu,
tee o lele pojanjiamu inda amabhotu atopakoleleaka i tampana pabinasaana mia? Inda!
13 Dhaangia buaka momatauna muuzizatimu i nuncana kalalanda,
tee momatauna kabanaramu i lipu tampana sagala giu atomalinguaka? Inda!
14 Maka iaku kupekee kuemani tulungi i Ingkoo, e KAWASANA OPU,
saeona mpuu akawamo o doʼaku i aroamu.
15 E KAWASANA OPU, pokia Ingkoo ubhanakaaku?
Pokia ubuniakea o roumu minaaka i karoku?
16 Minaaka dhaangia kumaidhiidhi kunarakaa tee saidhepo kumate,
inda kukapoia kutanggo manga kamingkiri* iumbaakamu.
17 Pamurumu mokarore-rore akangkanaiaku;
kamingkiri ahumbuniaku sakawana kubinasa.
18 Bhari-bharia sumai akangkanaiaku mboomo mawa saeoa
tee alibuaku minaaka i bhari-bharia rope.
19 Manga sabhangkaku tee musirahaku upekaridhoakaaku minaaka i karoku;
sii-sii o sabhangkaku soomo kalalanda.
* 88:16 kamingkiri: Kadhaangiana mia monamisina karona amaeka mpuu tee ameri.