2
Raja Ilantina Kawasana Opu
2:1-12
1 Opea o sababuna manga lipu atobungke,
tee manga raʼeatina lipu ahaejatiaka parakara mosia-sia?
2 Manga rajana dunia sii apasiapuaka karona,
tee manga mokenina kuasa apomufakatimo
gauna aewangi KAWASANA OPU tee raja ipilina.* Pogauna manga incia,
3 "Mai tabhotukia o kabhokena KAWASANA OPU tee raja ipilina,
tee tabhanakea o rabutana manga incia minaaka i ingkita!"
4 Incia mokokauncuramakana i sorogaa apotawa,
Kawasana Opu aele-ele manga incia.
5 I wakutuu incia sumai Kawasana Opu bheafirimani i manga incia
tee apatokidha manga incia tee pamuruna,
6 "Iaku padhamo kulanti rajaku i Sion,†
i gunuku momangkilona sumai."
7 Iaku bhekupogauaka opea mopadhana ipatotapuakana KAWASANA OPU.
Incia padhamo afirimaniaku, "Ingkoomo anaku,
i eo sii Iaku kupamembaliko anaku.
8 Emanimo i Iaku,
Sumaimo bhekudhawuakako manga lipu to amembali tinaurakamu,
tee saangua alamu kupamembalia pewauamu.
9 Ingkoo bheupahancuru manga incia tee katuko ase
tee upasakia manga mboomo poluka reo."
10 Rampaakanamo sumai, e manga raja,
pewaumo aarifu!
Tarimamo kaadhari, e manga mokuasaina dunia!
11 Sombamo i KAWASANA OPU tee umaekaia,
Rengkumo, tee upekatambe karomiu i aroana raja tee kaunde-unde.
12 Sombamo Incia tee kakatena totona incamu
mamudhaakana Incia inda apamuru tee apabinasakomiu i dhala
roonamo Incia amasimba mpuu aʼamara.
Amasanaamo bhari-bharia mia
mopeuluna i Incia!
* 2:2 raja ipilina: Saro incia sii asusuaka to Isa Al Masi. † 2:6 Sion: Saro kaabhi-abhina Kota Yerusalem, tampana Baitulla.