103
Pujimo Kawasana Opu, E Ngangarandaku!
103:1-22
1 Zaburuna Daud.
Pujimo KAWASANA OPU, e ngangarandaku!
E saangua baatiniku, pujimea o sarona momangkilo!
2 Pujimo KAWASANA OPU, e ngangarandaku,
tee bholi umalinguakea bhari-bharia kalapena.
3 Incia moʼamponina bhari-bharia kasalahamu,
tee Incia mopauntona bhari-bharia panyakimu.
4 Incia mopasalaamatina inyawamu minaaka i koburu,
tee Incia modhawuko rahumati tee kaasina molagina.
5 Incia mopatumpuna incamu tee kalape.
Sabutuna ingkoo usadhaadhaa umangura mboomo manu-manu bunia.
6 KAWASANA OPU mokarajaana hukumu tee kaʼadili
to bhari-bharia mia motopisaki.
7 Incia asusuaka dhalana to Musa
tee apaumbaaka opea mopadhana ipewauna to miana Israel.
8 Sababuna o KAWASANA OPU abukeaka kaasina inca tee rahumati,
Incia sadia asabara tee o kaasina molagina ataralabhi-labhi.
9 Incia inda mangaraeaka torotorosu,
tee inda bheaʼamara to saʼumurua.
10 Incia inda manga hukumu apokana tee dosata,
atawa mangabalasi apokana tee kasalahata.
11 Roonamo mboomo kalangana laiana i bhawona alamu,
mboo sumaimo o kaogena kaasina molagina to manga mia momaekaia.
12 Mboomo karidhona minaaka i timbu sakawana i bhara,
mboo sumaimo Kawasana Opu ahapusu manga dosata tee abhanakea pekaridho minaaka i karota.
13 Mboomo samia ama amaasiaka manga anana,
mboo sumaimo o KAWASANA OPU amaasiaka manga mia momaekaia.
14 Roonamo Incia amataua tuaapa ingkita tatopebhangui;
Incia amataua ande ingkita sii tangkanamo ngawu.
15 Maanusia o dhadhina amampodho mboomo rumpu;
manga incia akokamba mboomo kamba-kamba i inawu;
16 ande atowiia ngalu, amalaumo o kamba-kamba sumai,
tee o tampana indamo atomatau uka.
17 Maka o kaasi molagina KAWASANA OPU sadhaadhaa abakaa to manga mia momaekaia,
tee o kabanarana to anana tee siwuluna manga incia,
18 siitumo to manga incia mokeniakana pojanjiana
tee moudhania to aose manga parintana.
19 KAWASANA OPU padhamo apatotapuaka kauncuramakana i sorogaa,
tee o pamarintana akuasai bhari-bharia ipadhaangiana.
20 E bhari-bharia malaaʼekati pujimo KAWASANA OPU,
e manga malaaʼekati mobarani momakaa tee mopewauna firimanina,
tee motaʼatina tee opea ibhoasakana!
21 E bhari-bharia tantarana i sorogaa pujimo KAWASANA OPU,
e manga bhatuana moosena parintana!
22 Pujimo KAWASANA OPU, e bhari-bharia mahaluku ipadhaangiana,
i sagala tampa ikuasaina!
Pujimo KAWASANA OPU, e ngangarandaku!