62
Namisi Momalimua i Saripina Aulataʼala
62:1-13
1 To kapalana molaguna.
Mboomo: Yedutun. Zaburuna Daud.
2 Tangkanamo i saripina Aulataʼala o namisiku amalimua,
minaakamo i Incia o kasalaamatiku.
3 Tangkanamo Incia gunu bhatuku tee mopasalaamatiaku,
Incia mboomo kota bente moewaakaaku, iaku inda bhekukohudha sampeampearo.
4 Sakawana naepia ingkomiu uhumbuni mia?
E bhari-bharikomiu, buaka ingkomiu bheubhebhe mia ihumbunimiu,
mboomo ubhebhe rindi mobhele tee tondo momakasuna motobhata?
5 Manga incia tangkanamo ahaejati to apasabua minaaka i kauncuramakana momalangana,
manga incia sadia agau-gau,
tee o muncuna manga incia aemani barakati,
maka i nuncana ngangarandana apekatunda.
Sela
*
6 E ngangarandaku, tangkanamo i Aulataʼala o namisiku amalimua
roonamo tangkanamo Incia iharapuku.
7 Tangkanamo Incia o gunu bhatuku tee mopasalaamatiaku,
Incia o benteku, iaku inda bhekukohudha.
8 Aulataʼala modhawuaku kasalaamati tee mopamembaliaku kumulia,
Incia o gunu bhatuku momakaa tee o tampana peulusaku.
9 E manga witinai, sadiamo uparacaea i Aulataʼala,
palimbamea antona ngangarandamu i aroana,
sababuna Incia o tampana peulusata.
Sela
10 Mia mohina mboomo sampearo poinunca,
tee o mia momulia inda amembali atoparacaea.
Atotimbangi manga incia bhari-bharia amagaagaa,
alabhi o kagaa-gaana minaaka i ngalu.
11 Bholi uparacaea tee hasili ipotibhaakamiu minaaka i uhanda mia,
tee bholi uharapuaka harataa irampasi.
Ande o harataamiu ajulu o kabharina,
incamu bholi aposaronaka i harataamiu sumai.
12 Sampearo Aulataʼala afirimani,
rua giu irangoku,
siitumo ande o kuasa minaaka i Aulataʼala,
13 +tee minaaka i Ingkoo uka o kaasi molagina, e Kawasana Opu.
Roonamo Ingkoo mobalasina bhari-bharia mia
apokana mboomo ipewauna.
* 62:5 Sela: Aipomo tandana to aunto wakutuuna lagu sumai atolaguaka, atawa o tanda to ahanda apekaogea o suarana, atawa onina gambusuna. + 62:13 Ayb. 34:11; Yer. 17:10; Mat. 16:27; Rom. 2:6; Wah. 2:23.