16
Kasanaana Mia Mosaalihi
16:1-11
1 Miktam.* Zaburuna Daud.
E Aulataʼala, jaganiaku
roonamo Ingkoomo peulusaku.
2 Iaku kupogau i KAWASANA OPU, "Ingkoomo Kawasana Opuku,
inda dhaangia momalapena to iaku, tangkanamo Ingkoo."
3 Mia momangkilo modhaangiana i alamu,
manga inciamo o mia momulia mosadiana ipeeluku.
4 Kanarakaana manga mia mosombana dewa mosagaanana bheahanda kabharina.
Iaku inda bhekulali pasombaana raana kurubanina manga incia,
atawa uka kusarongi sarona manga dewa mosagaanana i bhiwiku.
5 E KAWASANA OPU, tangkanamo Ingkoo o pusakaku,
Ingkoomo motantuakana dhalana dhadhiku,
Ingkoomo mokenina katooku.
6 Ingkoomo modhawuaku manga giu momakesa
satotuuna kadhawumu sumai mopaunde-undeaku.
7 Iaku kupuji KAWASANA OPU, mopadhana moudhaniakaaku;
i wakutuuna malo baatiniku aadhariaku.
8 +Iaku sadia kuudhani KAWASANA OPU;
Incia dhaangia i saripiku, rampaakanamo sumai kumatangka.
9 Sababuna sumai, incaku amasanaa tee ngangarandaku akaunde-unde,
badaku aponiunto tee kuʼamani.
10 +Sababuna Ingkoo inda utaroakaaku kumate,
mia mosaalihi inda utaroakea abinasa.
11 Upaumbaakaaku dhala moporopena i dhadhi imalapeaka,
i aroamu abhari mpuu kasanaa,
i lima kaanamu dhaangia kasanaa to saʼumurua.
* 16:1 Miktam: Sarona sala saangu zaburu mokomaʼanana kabhanti bulawa. Miktam minaaka i oni kethem i nuncana pogau Ibrani akomaʼana "bulawa." + 16:8 Tul. 2:25-28. + 16:10 Tul. 13:35.