25
Doʼa Emaniana Amponi tee Peulusa
25:1-22
1 Zaburuna Daud.
E KAWASANA OPU, i Ingkoomo kudoʼa!
2 E Aulataʼalaku, i Ingkoomo kuparacaea,
maasangia inda kupotibhaaka kaea,
tee bholi utaroakea manga musuku apotawaikiaku.
3 Bhari-bharia mia moharapuna i Ingkoo inda bheanamisi kaea,
maka manga mia mohianatia inda tee sababuna bheanamisi kaea.
4 E KAWASANA OPU, paumbaakaaku manga dhalamu,
adhariakaaku manga parintamu.
5 Bhawaaku kulingka i nuncana kabanaramu tee uadhariaku,
roonamo Ingkoomo Aulataʼala mopasalaamatiaku,
iaku kuantaantagiko saeoa.
6 E KAWASANA OPU, udhania rahumatimu tee kaasimu molagina
roonamo bhari-bharia sumai adhaangiamo minaaka i zamani mangenge.
7 Dosa-dosa wakutuuna amangura dhadhiku,
tee manga kasalaha ipewauku bholimo uudhania,
tabeana udhaniaku apokana tee kaasimu molagina
roonamo kalapena incamu, e KAWASANA OPU.
8 KAWASANA OPU sumai amalape tee amakate totona incana,
sababuna Incia asusuaka dhala to manga mia mokodosa.
9 KAWASANA OPU akapalai mia inda mosombo i dhala mobanara,
tee manga incia aadhariakea tee opea ipeeluna.
10 Bhari-bharia dhalana KAWASANA OPU abukeaka tee kaasi molagina tee amembali atoparacaea
to mia mopengkenina i pojanjiana tee manga kaudhaniana.
11 E KAWASANA OPU, roonamo saromu
amponia o kasalahaku moomini amaoge o kasalahaku sumai.
12 Incema mia momaekana i KAWASANA OPU?
KAWASANA OPU bheasusuakea dhala to idhalikina.
13 Manga incia bheasadhaadhaa adhadhi amasanaa,
tee manga siwuluna mokotinaurakaakana alamu.
14 KAWASANA OPU aposabhangka tee manga mia momaekaia,
tee asusuaka o antona pojanjiana to manga incia.
15 Mataku sadhaadhaa atonto KAWASANA OPU,
roonamo Incia bheapasalaamatiaku minaaka i balaa.
16 Tontoaku, tee umaasiakaaku,
roonamo kumalino tee kutopisaki.
17 Pekalalesaia o ngangarandaku sii minaaka i kasukara,
rambasakaaku minaaka i kanarakaaku.
18 Tilikia kanarakaaku tee kasukaraku,
tee amponia bhari-bharia dhosaku.
19 Kamatea, tapanamo kabhari o musuku,
tee manga incia abanciaku mpuu.
20 Jagania inyawaku tee pasalaamatiaku,
bholi utaroakaaku kupotibhaaka kaea roonamo Ingkoo peulusaku.
21 Maasangia o kakatena totona incamu tee kajujurumu ajaganiaku,
sababuna kuharapu i Ingkoo.
22 E Aulataʼala, tolosia manga miana Israel minaaka i bhari-bharia kasukarana!