BOKU I PATA ANGUNA:
90
ZABURU 90--106
Kawasana Opu, Tampana Peulusa Saʼumurua
90:1-17
1 Doʼana Musa, bhatuana Aulataʼala.
E Kawasana Opu, Ingkoomo tampamami tapeulu
to saʼumurua.
2 Indapo manga gunu atopadhaangia,
indapo alamu tee dunia sii upamembalia,
Ingkoomo Aulataʼala mobakaa, inda tee auwalina inda tee aahirina.
3 +Ingkoo ubhalii maanusia amembali ngawuna tana,
firimanimu, "Mbulimo i asalamu e anana maanusia."
4 +I nuncana pokamatamu sarewu tao
apokana mboomo eo iawi siimpo molapana,
atawa mboomo sapalika jagaana malo.
5 Ingkoo upepadhai dhadhimami mboomo tapongipi,
mboomo rumpu motuna saeona;
6 wakutuuna saeona o rumpu atuwu tee atuna,
maka wakutuuna konowia amalau tee amatuu.
7 Sababuna ingkami tamofu roonamo amaramu,
tee ingkami tatokidha roonamo pamurumu.
8 Manga kasalahamami udhikaia i aroamu
tee o dosamami motobuniaka atokamata i nuncana caheana roumu.
9 Sababuna bhari-bharia eomami tanamisi pamurumu mokarore-rore,
tee talaloi tao-taomami mboomo kadheina tapoinunca.
10 Kangengena dhadhimami tangkanamo pitu pulu tao,
atawa ande amakaa o bukumami koroo akawa walu pulu tao,
maka manga eo momalape mpuu ipotibhaakamami tangkanamo kasukara tee kanarakaa;
dhadhimami amampodho tee amasimba, sapadhana sumai tamofumo.
11 Incema buaka momatauna kaogena amaramu?
Pamurumu amaoge mpuu apokana mboomo mia amaekako.
12 Manga adharimo to tagagari eo-eomami momampodhona sii
mamudhaakana ingkami tapotibhaaka o ngangaranda moʼaarifu.
13 E KAWASANA OPU, mbulimo. Sakawana naepia Ingkoo uʼamara?
Maasiakapea manga bhatuamu.
14 Patumpua o incamami i wakutuuna saeona tee kaasimu molagina
mamudhaakana ingkami tasambo-sambo tee takaunde-unde saʼumurua dhadhimami.
15 Pasanaaia o incamami, apokana mboomo upewau eo-eomami i piamo itu asukara,
tee apokana tee tao-tao itanggomami wakutuuna tanamisi kanarakaa.
16 Taroakamo opea ipewaumu akamatea manga bhatuamu,
tee o kuasamu momulia sumai akamatea anaanamami.
17 Taroakamo kabarakatina Kawasana Opu, Aulataʼalamami, dhaangia to ingkami.
Pekatangkea o angkana limamami, mamudhaakana usahamami akohasili!
+ 90:3 Bhaa. 2:7. + 90:4 2Ptr. 3:8.