75
Kawasana Opu, Haakimu Moʼadili
75:1-11
1 To kapalana molaguna.
Zaburuna Asaf to lagu: Bholi Upahancurua.
2 Ingkami tasukuru i Ingkoo, e Aulataʼala;
ingkami tasukuru i Ingkoo roonamo umakasu.
Manga mia apetulatulaaka bhari-bharia pewaumu inda momentela.
3 "I wakutuu mopadhana itantuakaku,
Iaku bhekuhaakimu tee kaʼadili.
4 I wakutuuna alamu tee bhari-bharia antona atolendu,
Iakumo bhemopekatangkana manga ariina.
Sela
5 To manga mia mosombo Iaku kupogau, 'Bholi usombo,'
kasiimpo to mia madhaki, 'Bholi upepujiaka kakaamu;
6 bholi upepujiaka kakaamu uewangi sorogaa,
atawa upogau tee upataja bhorokomu.' "
7 Roonamo Incia Mokanana minaaka i timbu tee minaaka i bhara,
Inciamo Mokanana minaaka i tana matuu sakawana i tana mokogunu.*
8 Aulataʼala o haakimu;
Incia apaporitambe mia mosala tee apekalanga mia mobanara.
9 Roonamo pamuruna KAWASANA OPU mboomo tonde i limana,
akoantoaka uwena angguru mokobura, mobukeakana tee kajalona rampa.
Incia bhealali antona,
mamudhaakana o kulimpasana bheasumpua tee apepadhaia
bhari-bharia mia madhaki i dunia.
10 Maka iaku saʼumurua bhekupakoleleaka giu incia sii,
Iaku bhekulaguaka lagu kapujia to Aulataʼala isombana Yakub.
11 Iaku bhekupekakatu bhari-bharia kakaana mia madhaki,
maka o kakaana mia mobanara bhekurangania.
* 75:7 Dhaangia uka o kitabi tee Zaburu incia sii motoburina mboo sii, "Kahoromati inda aumba minaaka i timbu atawa minaaka i bhara, atawa uka minaaka i tana matuu."