140
Doʼa Emaniana Peulusa minaaka i Manga Mia Madhaki
140:1-14
1 To kapalana molaguna. Zaburuna Daud.
2 E KAWASANA OPU, maasangia
utulungiaku minaaka i mia madhaki,
tee ujaganiaku minaaka i mia masega.
3 Manga incia ahaejatiaka kadhaki i nuncana ngangarandana,
tee saesaeo apadhaangia manga potimbea.
4 +Manga incia apekatadha dhelana mboomo ulo,
pogauna manga incia mboomo racuna ulo mokobisa.
Sela
*
5 E KAWASANA OPU, jaganiaku minaaka i kuasana mia mokodosa,
tee ujaganiaku minaaka i mia masega,
mohaejatina to apekandawuaku.
6 Mia mosombo abuniaka katapu to iaku.
Manga incia abhakesaka jarina i bhiwina dhala,
tee sakaaratea dhala manga incia ataakaaku katapu.
Sela
7 Iaku kupogau tee KAWASANA OPU, "Ingkoomo Aulataʼalaku,
perangoimea opea iemaniku e KAWASANA OPU!"
8 E KAWASANA OPU, e Aulataʼalaku, Ingkoomo o kasalaamatiku tee kakaaku,
Ingkoo padhamo ujagani bhaaku i eona potimbea.
9 E KAWASANA OPU, bholi uose peeluana mia madhaki,
bholi uperangoia o haejati madhakina manga incia, mamudhaakana inda asomboaka karona.
Sela
10 Maasangia o racu mominaakana i bhiwina apatondu manga mia madhaki molibuaku.
11 Taroakamo manga incia apakowaoakea weona waa,
tee abhanakea i nuncana waa tee i bhalo mandala imateaka,
sabutuna inda amembali alimba pendua.
12 Manga pande fitanaa inda bheadhadhi malape i dunia,
tee o mia mopewauna kasega bheaosea balaa.
13 Iaku kumataua ande o KAWASANA OPU bheaewaaka hakuna mia motopisaki,
tee adhawu kaʼadili to mia momisikini.
14 Atantumo o mia mobanara bheapuji saromu,
tee o mia momakatena totona incana bheamboore i aroamu.
+ 140:4 Rom. 3:13. * 140:4 Sela: Aipomo tandana to aunto wakutuuna lagu sumai atolaguaka, atawa o tanda to ahanda apekaogea o suarana, atawa onina gambusuna. Amembali uka to tanda to morangoa mamudhaakana asuju.