65
Kasukuru to Barakati Idhawuakana Aulataʼala
65:1-14
1 To kapalana molaguna. Zaburuna Daud. Laguna.
2 E Aulataʼala, alaengamo ingkami tapujiko i Sion,
tee tapomea o tolauna onimami i Ingkoo.
3 Sababuna Ingkoomo moperangoina doʼa,
i Ingkoomo bhari-bharia maanusia bheaumba.
4 Wakutuuna dosamami alabhi o katamona minaaka i kakaamami,
Ingkoomo moʼamponina kasalahamami.
5 Amasanaamo mia ipilimu tee ipekakasumu
to amboore i aroana Bhanuamu.
Bheapatumpu incamami tee bhari-bharia momalapena modhaangiana i Bhanuamu,
siitumo i nuncana Baitullamu momangkilo.
6 Tee manga pewaumu moʼadili tee inda momentela
Ingkoo ulawani ingkami,
e Kawasana Opu, mopasalaamatina ingkami.
Ingkoomo iparacaeana saangua alamu
tee i tawo momaridho mpuu.
7 Minaaka i kakaamu, upakaro manga gunu;
upakanaakea kuasamu momakaana.
8 Ingkoomo mopauntona suarana pamuruna tawo,
siitumo suarana pamuruna ewona,
tee karobhona manga lipu.
9 Manga mia i saangua alamu
amaeka akamata manga tanda inda momentela ipewaumu.
Minaaka i timbu sakawana i bhara,
upewaua asambo-sambo tee akaunde-unde.
10 Tana sumai udhambaakea tee udhawua wao,
Upasuburua sabutuna hasilina abhari mpuu.
Umalana Aulataʼala abukeaka tee uwe,
tee upasadiaakea gandum to maanusia,
mboo sumaimo upatotapuakea.
11 Ingkoo sadia upakouwe tana ibhingkunina,
tee uparatea manga tongkana tanana,
upekagodhea tee wao,
tee ubarakati manga penembulana.
12 Roonamo kalapemu, satao-satao udhawuakea timpua,
I iapaipo ubhengkala, ubholi manga giu momalape.
13 Manga rumpu i tana matuu atuwu asuburu,
manga gunu akaunde-unde.
14 Manga tana mokorumpu abukeaka gulumana dumba,
tee manga mbolonga atipuaka gandum.
Bhari-bharia asambo-sambo tee alagu akaunde-unde.