32
Kasanaana Mia Motoʼamponina Dosana
32:1-11
1 +Zaburuna Daud. Laguna kaadhari.
Amasanaamo o mia motoʼamponina kasalahana,
tee o mia motomaʼafuakana dosana.
2 Amasanaamo o mia
mopewauna kasalaha, maka inda alentua o KAWASANA OPU,
tee inda amakidha apekagau.
3 Kangengena indapo kuʼakui dosaku,
buku-bukuku amalute roonamo kupeenci saeoa.
4 Malo eona Ingkoo upekatamo kahukumuku.
Kakaaku atopadha mboomo kamba-kamba momalau roonamo akangkanaia kasodhona matanaeo.
Sela
5 +Kasiimpo kuʼakuia o dosaku i Ingkoo
tee inda kubuniakea o kasalahaku.
Kupogau, "Iaku bhekuʼakuia manga kasalahaku i KAWASANA OPU,"
tee Ingkoo uʼamponi manga kasalahana dosaku.
Sela
6 Sababuna sumai bhari-bharia mia mosaalihi tabeana adoʼa i Ingkoo
wakutuuna Ingkoo dhaangiapo umembali utopokawaaka.
Sumaimo wakutuuna uwena mawa maoge akawa,
uwena mawa sumai inda amembali apabinasa incia.
7 Ingkoomo peulusaku,
Ingkoo mojaganiaku minaaka i kasukara,
Ingkoo modhikana lagu i nuncana ngangarandaku, roonamo padhamo upasalaamatiaku.
Sela
8 Iaku bhekuadhariko tee kususuakako
dhala molaengana idhalaikimu.
Iaku bhekuudhaniakako,
tee kujaganiko mamudhaakana sadhaadhaa uʼamani.
9 Bholi mboomo ajara atawa o siwuluna keledai
inda tee akalana,
tabeana atohelaaka tee kabhokena bhorokona tee rabutana,
ande inda mboo sumai, manga incia inda bheaoseko.
10 Abhari o kanarakaa inamisina mia madhaki,
maka o mia moparacaeana i KAWASANA OPU
ajaganiakea tee kaasina molagina.
11 E manga mia mobanara,
masanaamo tee ukaunde-undemo roonamo KAWASANA OPU!
Sambo-sambomo, e bhari-bharia mia momakatena incana!
+ 32:1 Rom. 4:7-8. + 32:5 Rom. 4:7-8.