27
Amani i Nuncana Peulusana KAWASANA OPU
27:1-14
1 Zaburuna Daud.
KAWASANA OPU o kainawa tee kasalaamatiku,
tee incema buaka iaku bhekumaeka?
KAWASANA OPU o bentena dhadiku,
tee incema buaka iaku bhekurengku?
2 Wakutuuna manga parampo aumba alibuaku
to akande dagiku,
siitumo bhari-bharia bhaliku tee musuku,
manga inciamo mosindolina tee momandawuna.
3 Moomini alibuaku rombongana suludadu mobhari,
i nuncana ngangarandaku inda kumaeka.
Moomini dhaangia tee potimbea to moewangiaku,
iaku sadhaadhaa kuparacaea.
4 Tangkanamo saangu iemaniku i KAWASANA OPU,
siitumo ipeeluku,
mamudhaakana kumboore i nuncana Bhanuana KAWASANA OPU
saʼumurua dhadhiku,
to kukamataaka kalapena KAWASANA OPU
tee kupengkaabha-abha i nuncana Bhanuana Momangkilo.
5 Sababuna i wakutuuna kasukara,
KAWASANA OPU bheajaganiaku i tampana peulusana.
Incia bheabuniakaaku i nuncana Kemana Momangkilo,
tee Incia bheaangkaaku i tampa moʼamani, siitumo i bhawona gunu bhatu.
6 Sumaimo, bhaaku indamo atungku
i aroana manga musu molibuaku,
tee i nuncana Kemana Momangkilo
iaku bhekupasombaaka kurubani isumbele tee kusambo-sambo;
iaku bhekulaguaka lagu kapujia to KAWASANA OPU.
7 E KAWASANA OPU, maasangia urangoa o suaraku wakutuuna kugora,
maasiakaaku tee ulawaniaku!
8 Totona incaku aose firimanimu, "Maimo umba uʼibaadati i Iaku."
Sumaimo, kulausakamo kuumba to kuʼibaadati, e KAWASANA OPU.
9 Bholi ubuniaka karomu wakutuuna kuʼibaadati i Ingkoo.
Bholi inda umaheruakea o bhatuamu sii i nuncana pamurumu.
Ingkoomo moagoaku,
bholi umendeuaku atawa ubholiaku,
e Aulataʼala, mopasalaamatiaku!
10 Moomini amaku tee inaku abholiaku,
KAWASANA OPU bheapepagoaku mboomo anana karona.
11 E KAWASANA OPU, adhariakaaku opea ipeelumu,
tee ususuakaaku dhala momakate,
roonamo bhaliku tee musuku.
12 Bholi upasaraakaaku i nawusuuna bhaliku,
roonamo manga sakusii gau-gau akakaromo aewangiaku,
siitumo manga mia modhadhina tee feʼeli madhaki.
13 Iaku sadhaadhaa kuparacaea ande iaku bhekukamata kalapena KAWASANA OPU,
i lipuna manga mia modhadhi.
14 Antagimo KAWASANA OPU!
Pekakaaia tee upekatangkea o incamu!
Umbe, antagimo KAWASANA OPU!