68
Lagu Kamangantalona Kawasana Opu
68:1-36
1 To kapalana molaguna. Zaburuna Daud. Laguna.
2 Taroakamo Aulataʼala akakaro tee apewau musuna apogaa-gaa;
taroakamo manga mia mobancia amatalo tee apalai minaaka i aroana.
3 Mboomo ombu aila wakutuuna atowiia ngalu, taroakamo Ingkoo uwulu manga incia.
Mboomo taru arere i aroana waa,
taroakamo mia madhaki abinasa i aroana Aulataʼala.
4 Maka taroakamo o mia mobanara akaunde-unde,
taroakamo manga incia amasanaa i aroana Aulataʼala,
tee taroakamo manga incia asambo-sambo tee akaunde-unde.
5 Lagumo to Aulataʼala, laguakamo lagu kapujia to sarona!
Pasiapuakea dhala oge to Incia mosawina i taʼina ngalu!*
Sarona o KAWASANA OPU,
kaunde-undemo i aroana!
6 Amana manga ana maelu tee moewaakana manga iaiaro
siitumo o Aulataʼala i tampana mbooresana momangkilo.
7 Mia momboorena samia-miana Aulataʼala aposaangua i nuncana saangu bhanua,
Incia apabebasi mia mototorongku sabutuna manga incia amasanaamo dhadhina,
maka manga mia mobhalia amboore i tana matuu.
8 +E Aulataʼala, wakutuuna ukapalai uumatimu wakutuuna apotimbe,
tee wakutuuna ulaloi tana matuu,
Sela
9 alamu akolendu, tee o laiana apasapo wao,
roonamo umbaana Aulataʼala isombana miana Israel,
siitumo isarongiakana Aulataʼala i Sinai.†
10 E Aulataʼala, amaranca mpuu Ingkoo upasapo wao,
tee upasuburu tana tinaurakamu‡ i wakutuuna amatuu;
11 sabutuna o uumatimu ambooresia.
E Aulataʼala, tee kalapemu udhawuakea
bhari-bharia ifaraluuna mia misikini.
12 Kawasana Opu apakawaaka firimanina,
tee rombongana mia bhari§ mobhawana lele malape sumai.
13 "Manga raja tee tantarana apalai, umbe, apalaiaka karona!"
Manga bhawine momboorena i nuncana bhanua apodhawu-dhawuaka bara irampasi minaaka i tampana potimbea.
14 Moomini ingkomiu apotidhole i tanga-tangana kandana dumba,
bara irampasimiu mboomo panina jarajara ilapisiaka pera,
buluna minaaka i bulawa mokokila!
15 Wakutuuna o Kawasana Opu Mokokuasana apapogaa-gaa manga raja iwe sumai,
asapomo salju i Gunu Zalmon.
16 Gunu Basan o gunu momakaa.
Gunu mobharina tubuna, siitumo o Gunu Basan.
17 E Gunu Basan mobharina tubuna, pokia ingkoo ugigibulu
tee Gunu Sion+ ipilina Aulataʼala to amembali tampana kauncuramakana?
Satotuuna o KAWASANA OPU bheamboore iwe sumai saʼumurua!
18 Kawasana Opu aumbamo minaaka i Gunu Sinai
tee apesua i tampana momangkilo
tee puluna rewu kareta potimbeana,
inda atolentu o kabharina.
19 +Ingkoo ukompa i tampa momalanga
tee ubhawa manga mia mototaangi i talikumu.*
Ingkoo utarima hadia mobhari minaaka i maanusia,
moomini minaaka i manga mia mobhaliko.
KAWASANA OPU, Aulataʼala,
bheamboore iwe sumai.
20 Atopujimo Kawasana Opu,
mosodhana bhawata saesaeo.
Incia o Aulataʼala mopasalaamatina ingkita.
Sela
21 Aulataʼalata satotuuna o Aulataʼala mopasalaamatina ingkita,
tee KAWASANA OPU motulungina ingkita mamudhaakana inda tamate.
22 Maka o Aulataʼala bheapurokoti bhaana musuna,
tee kauwana bhaana mokobulua minaaka i manga mia
mosadhaadhaana modhadhina i nuncana kasalaha.
23 Kawasana Opu afirimani, "Iaku bhekubhawea pendua o musumu minaaka i Basan;
bhekubhawea pendua manga incia minaaka i tawo momandala
24 mamudhaakana ingkomiu amembali ubhanui aemu tee raana manga incia,
tee manga mantoamu amembali apotibhaaka dhawuna tee atumpu incana adhelapia."
25 Manga mia padhamo akamatako wakutuuna ambeliakako mboomo raja, e Aulataʼala;
ambeliakako o Kawasana Opuku, o Rajaku to ulingka uporope i mbooresamu momangkilo.
26 Manga molaguna adhaangia i aroa,
momagasiaakana kecapi i taliku,
i tanga-tanga manga kabuabua mobhebhena ganda-ganda. Mboo siimo laguna manga incia,
27 "Pujimea o Aulataʼala i tanga-tangana uumatina momaoge,
Pujimea o KAWASANA OPU, e bhari-bharikomiu siwuluna Israel!"
28 Bhaa-bhaana o siwuluna Binyamin, momembalina kamia momaidhiidhi mpuu mokapalaina manga incia,
kasiimpo aosea manga lakina Yuda i saangu rombongana,
kasiimpo manga lakina Zebulon tee lakina Naftali.
29 E Aulataʼala, palimbamea o kakaamu.
E Aulataʼala, susuakamea o kakaamu,
mboomo mopadhana ipewaumu to ingkami.
30 Rampaakanamo Bhanuamu i Yerusalem,
manga raja abhawa pasombaa to Ingkoo.
31 Gorampangia o Mesir, lipu mboomo binata maila i tanga-tangana gelaga,
gorampangia o Mesir, lipu mboomo gulumana sapi umane tee manga anana, siitumo manga lipu mokokuasa.
Pahancurua manga incia momasoʼoakana pera,
papogaa-gaaia manga lipu momaasiakana potimbea.
32 Manga potolowea bheaumba minaaka i Mesir,
tee miana Etiopia lausaka bheataanaka limana tee adhawu pasombaana i Aulataʼala.
33 Lagumo to Aulataʼala, e bhari-bharia lipu i dunia sii!
Laguakamo lagu kapujia to Kawasana Opu,
Sela
34 to Incia mosawina i kareta modhalana i bhawona laiana, siitumo laiana modhaangiana pepuu minaaka i zamani mangenge.
Rangoa, Incia apaperangoaka suarana,
suarana amakaa tee akoguntu.
35 Akuimea o kuasana Aulataʼala!
Kaogena dhaangia i bhawona lipu Israel,
kuasana akawea i laiana.
36 E Aulataʼala, Ingkoo inda umentela mpuu
wakutuuna ulimba minaaka i tampana mbooresamu momangkilo!
Aulataʼala isombana miana Israel adhawuaka kuasana tee kakaana to uumatina.
Atopujimo Aulataʼala!
* 68:5 mosawina i taʼina ngalu: Pogau kabhanti mokotandana o kaogesana Aulataʼala. + 68:8 Limb. 14:12; 19:18. † 68:9 Aulataʼala i Sinai: Aulataʼala apatokamataaka karona i miana Israel i Gunu Sinai wakutuuna manga incia alingka minaaka i Mesir aporope i Kanaan. Kamata Limb. 19:16-25. ‡ 68:10 tinaurakamu: Siitumo Tana Kanaan, idhawuakana Kawasana Opu to miana Israel. § 68:12 rombongana mia bhari: Amembali uka "rombongana bhawine bhari." + 68:17 2:6. + 68:19 Ef. 4:8. * 68:19 manga mia mototaangi i talikumu: I zamani mangenge, ande saangu lipu atalo lipu mosagaanana, raja mokana bheabhawa manga mia momatalo i talikuna to amembali bhatua i lipuna.