7
Manga Miana Israel Motosegele
7:1-8
1 +Sapadhana incia sumai kukamatamo uka pata mia o malaaʼekati akabhale-bhale i pata angua singkuna dunia. Manga incia ataangi pata angua matana ngalu i dunia mamudhaakana inda akongalu, siitumo i ati atawa i tawo atawa uka i manga puuna kau. 2 Kasiimpo kukamata malaaʼekati mosagaanana apene minaaka i timbu. Incia akeni segele minaaka i Aulataʼala o Kawasana Opu modhadhi. Malaaʼekati sumai agora tee suara makaa i pata miaia malaaʼekati mopadhana motodhawuna kuasa to adhaki-dhakiaka ati tee tawo, 3 +pogauna, "Bholi udhaki-dhaki ati, tawo, atawa manga puuna kau ande ingkami indapo tadhawu tanda segele i bhawona rouna manga bhatuana Aulataʼalata." 4 Kasiimpo kurangoa uka ande o kabharina mia motosegelena dhaangia 144.000 mia, bhari-bharia aminaaka i sapulu rua sukuna miana Israel,
5 Saasaangu sukuna miana Israel dhaangia 12.000 mia o kabharina motosegelena,
Siimo manga suku incia sumai: suku Yuda, suku Ruben, suku Gad,
6 minaaka i suku Asyer, suku Naftali, suku Manasye,
7 minaaka i suku Simeon, suku Lewi, suku Isakhar,
8 minaaka i suku Zebulon, suku Yusuf, tee suku Binyamin.
Mia Bhari Inda Atolentu o Kabharina
7:9-17
9 Sapadhana incia sumai kukamatamo abhari mpuu o mia moporomusakana, kabharina manga incia inda dhaangia o mia momembalina molentua, manga incia minaaka i sagala pogau, kaomu, suku tee lipu. Manga incia akabhale-bhale i aroana kauncuramakana Aulataʼala tee i aroana Anana Dumba sumai apake juba maputi tee limana manga incia akeni tawana palem. 10 Kasiimpo manga incia agora tee suara makaa,
"Kasalaamati dhaangia i Aulataʼalamami
mouncurana i bhawona kauncuramaka
tee i Anana Dumba."
11 Bhari-bharia malaaʼekati akabhale-bhale abulilingi kauncuramaka sumai apobhawa-bhawa tee manga mancuana tee pata mbaaia mahaluku sumai. Kasiimpo manga malaaʼekati asuju i aroana kauncuramaka sumai tee asomba Aulataʼala. 12 Tee manga incia apogau,
"Aamin!
Bhari-bharia kapujia tee kamuliangi,
tee kaʼaarifu tee kasukuru tee kahoromati,
tee kuasa tee kakaa
to Aulataʼala saʼumurua!
Aamin!"
13 Kasiimpo sala samia minaaka i manga mancuana sumai aabha tee iaku, "Incema manga mia mopakena manga juba maputi sii tee aminaaka i iapai manga incia?"
14 +Iaku kulawania, "Ingkoomo momataua, opuku."
Kasiimpo mancuana sumai apogau, "Siimo manga mia molimbana minaaka i kanarakaa maoge. Manga incia padhamo atapasi jubana tee apekaputia i nuncana raana Anana Dumba. 15 Rampaakanamo sumai,
manga incia adhaangia i aroana kauncuramakana Aulataʼala,
tee alaiania eo tee malo i nuncana Baitulla.
Incia mouncurana i bhawona kauncuramaka sumai bheamboore i tanga-tangana manga incia to ajagani manga incia.
16 +Manga incia inda bheamaara
atawa amatuu bhorokona uka.
Kapanena eo atawa o giu momasodhona mpuu uka
inda bheapekangau manga incia,
17 +Roonamo Anana Dumba mokabhale-bhalena i saripina kauncuramaka sumai bhemomembalina gembalana manga incia;
Incia bhemotondana manga incia i matana uwe modhawuakana dhadhi.
Tee o Aulataʼala bheagigisi bhari-bharia lolu minaaka i matana manga incia."
+ 7:1 Yer. 49:36; Dan. 7:2; Zak. 6:5. + 7:3 Yeh. 9:4; 9:6. + 7:14 Dan. 12:1; Mat. 24:21; Mrk. 13:19. + 7:16 Yes. 49:10. + 7:17 Zab. 23:1-2; Yes. 25:8; 49:10; Yeh. 34:23.