63
Pemelili i Kawasana Opu
63:1-12
1 +Zaburuna Daud wakutuuna incia adhaangia i Tana Matuuna Yuda.
2 E Aulataʼala, Ingkoomo Aulataʼalaku, iaku kupeeloko,
tee gauku kupokawa tee Ingkoo.
Saangua badaku apemeliliakako,
mboomo mia molingkana i tana matuu mofaraluuna uwe.
3 Mboo sumaimo kutontoko i tampamu momangkilo
to kukamataaka kuasamu tee kamuliangimu.
4 Roonamo kaasimu molagina alabhi akoharagaa minaaka i dhadhi,
sababuna sumai kupujiko.
5 Mboo sumaimo bhekupujiko saʼumurua dhadhiku,
tee kuangka limaku to kumuliangi saromu.
6 Atumpu incaku, mboomo tee kinande momambaka,
tee kupujiko tee bhiwiku mokaunde-unde,
7 wakutuu kuudhaniko i kolemaku,
tee kufikiriko samaloa.
8 Roonamo Ingkoomo motulungiaku,
i tambena panimu iaku kusambo-sambo.
9 Ngangarandaku bheakeniakako pekatangka,
lima kaanamu atukoaku.
10 Maka manga mia mohaejatina mopekamateaku
bheapesua i tambena tana tee manga mia mate;
11 manga musuku bheatopekamateaka tee hancu,
tee amembali kinandena serigala.
12 Maka raja bheakaunde-unde roonamo katulungina Aulataʼala;
bhari-bharia mia moposumpana tee Aulataʼala bheabangga,
roonamo Incia bheasoncongi ngangana manga pande gau-gau.
+ 63:1 1Sa. 23:14.